अमानत में खयानत के अछरंगी सोनिया आ राहुल के अपराधी का तरह पेश होखहीं के पड़ी – टटका खबर\nसोनिया गाँधी हाजिर हो ! राहुल गाँधी हाजिर हो!\nकाल्हु दिल्ली के पटियाला हाउस कोर्ट में एह तरह के आवाज सुने के मिल सकेला अगर आजु रात ले कवनो करामात नइखे हो जात. नेशनल हेराल्‍ड के करोड़ो रुपिया के संपति गलत तरीका से हथियावे के अछरंगी सोनिया गाँधी आ राहुल गाँधी समेत कांग्रेस के कुछ अउर बड़का नेतवन के काल्हु अदालत में अछरंगी का रूप में हाजिर होखे के उमीद बन गइल बा काहे कि आजु दिल्ली हाई कोर्ट एह लोग के पेशी से छूट देबे के गोहार माने से नकार दिहलसि.\nधन आ राजनीतिक बल दुनू मामिला में भरपूर बरियार ई महतारी बेटा कवनो कोर कसर ना छोड़लें कि एह लोग के अदालत में पेश होखे से छुट्टी मिल जाव. बड़का बड़का वकील लोग के दलील बेकार हो गइल आ हाई कोर्ट कह दिहलसि के पेशी पर हाजिर होखे से छूट ना दीहल जा सके.\nअब पूरा उमेद बा कि एह लोग के वकील सुप्रीम कोर्ट के दरवाजा खटखटीहें आ अचरज ना होखे के चाहीं अगर आखिर आखिर समय में एह लोग के छूट मिल जाव. तीस्ता सीतलवाद के मामिला उदाहरण बा एह बात के जब एगो वकील के फोन पर तीस्ता के जमानत मिल गइल रहुवे. कारण चाहे जवन होखो बाकिर कई मामिलन में अदालत के रुख आ फैसला जनमानस के झकझोर के राखत आइल बा. मानल जा सकेला कि अदालत जनभावना से काम ना करे आ ओकरा कानून का दायरा में काम करे के होला. बाकिर सगरी छूट अपराधियन के कइसे मिल जाला जबकि गरीब बेसहारा निर्दोषन का मामिला में अदालत में एह तरह के सुविधा ना मिल पावे.\nशायद तुलसीदास एही के बहुत पहिले लिख गइल रहलें कि समरथ के नहीं दोष गुसाईं!\nअब काल्हु तकले इंतजार कइल जाव कि घोटाला के आरोपी महतारी बेटा के अदालत में पेशी से छूट मिलत बा कि ना.\nनेशनल हेराल्ड के मामिला के कुछ खास बात रउरो जान जाईं त ठीक रही. नेशनल हेराल्ड के पाँच हजार करोड़ के संपति महतारी बेटा अपना कुछ गुर्गन का सहायता से महज पाँच लाख रुपिया लगा के हथिया लेले बा लोग आ नेशनल हेराल्ड के पाँच हजार करोड़ के मालिक बन गइल बा लोग. नेशनल हेराल्ड के शेयर होल्डरन आ कर्मचारियन के कुछु ना मिलल आ सब कुछ महतारी बेटा का हाथे लाग गइल बा.\nमहज राजनीतिक रसूख का आधार पर गाँधी परिवार का लगे बेशुमार संपति हो गइल बा आ ई लोग दुनिया के मालदार लोगन का माथ में शामिल हो गइल बा.\nTags: नेशनल हेराल्ड, राहुल गाँधी, सोनिया गाँधी


खेल – Page2– टटका खबर\n(शनिचर, 10 दिसम्बर) देश कोलकाता अग्निकांड के न्यायिक जांच करावे के एलान कइली मुख्यमंत्री ममता बनर्जी. कोलकाता अग्निकांड त्रासदी के अपना तरीका से सम्हारे खातिर प्रणब मुखर्जी ममता बनर्जी के प्रशंसा कइलना. ममता बनर्जी काल्हु घंटनो ओहिजा एगो फेंड़ का नीचे प्लास्टिक के कुर्सी पर बइठ के हालात सम्हारे में लागल रहली. राजस्थान के ऊर्जा\n(बियफे, 8 दिसंबर) देश राजस्थान के भंवरी अपहरण आ हत्या मामिला में भँवरी के मरद अमरचंद के गिरफ्तार कर लिहल गइल जे ओकरा अपहरण आ हत्या के आरोप मंत्री महिपाल मदेरणा पर लगवले रहुवे. सीबीआई के कहना बा कि अमरचंद ठीक से आ सही जबाब नइखे देत आ भागे के कोशिश कइलसि एहीसे ओकरा के


भोजपुरी सिनेमा | CinemaBhojpuri.in\nJanuary 31, 2013 - इण्डस्ट्री न्यूज\n- Tagged: भोजपुरी सिनेमा\t- 1 comment\tसिनेमा भोजपुरी के मौजूदा घिनाह राजनीति अब फिल्मकारनो के पसंदीदा विषय बन गइल बा. पहिला बेर एह गंदगी के परदा पर सोझा करे जात बाड़न युवा निर्माता रविन्द्र सिंह मोरसराई. एह फिलिम में देखावल जाई कि कइसे एगो तबका सिनेमा भोजपुरी के बढ़न्ती के राह में रोड़ा बनल बा. रविन्द्र…\nSeptember 7, 2012 - इण्डस्ट्री न्यूज, टीवी शो\n- Tagged: भोजपुरी सिनेमा\t- no comments\tबहुत दुख का साथ बतावे पड़त बा कि सिनेमा भोजपुरी से जुड़ल हर खबर, भा प्रचारक लोग से मिलल हर रपट के प्रकाशित ना कइल जा सकी. काहे कि सामग्री के भोजपुरी अनुवाद करे में लागे वाला मेहनत के कवनो फायदा नइखे लउकत. मानत बानी कि हमरा भोजपुरी से लगाव…\nApril 19, 2012 - इण्डस्ट्री न्यूज\n- Tagged: भोजपुरी सिनेमा\t-2comments\tखास करि के नवहियन खातिर बनावल भोजुपरी फिल्म ‘राजा जी’ के बिहार आ मुंबई में बंपर ओपनिंग मिलल बा. एह फिल्म के बिहार के 55 गो आ मुंबई के 32 गो सिनेमाघर में रिलीज कइल गइल. पिछला महीना भोजुपरी के महानायक मनोज तिवारी के फिल्म ‘भईया हमार दयावान’ बिहार में…\nApril 14, 2012 - इण्डस्ट्री न्यूज, कलाकार\n- Tagged: भोजपुरी सिनेमा, रवि किशन\t- no comments\tसाल १९६२ में पटना में जब पहिलका भोजपुरी फिलिम “गंगा मईया तोहके पियरी चढ़इबो” के मुहूर्त भइल रहे तब केहू ना सोचले रहुवे कि एक दिन उ छोटहन पौधा बड़हन वट वृक्ष बन जाई जवना का छाँह में लाखों लोग आपन परिवार चलाई. साल १९६२ से २००१ ले भोजपुरी फिलिमन…\nFebruary 17, 2012 - इण्डस्ट्री न्यूज, कलाकार\n- Tagged: भोजपुरी फिल्म, भोजपुरी सिनेमा, मनोज तिवारी\t- no comments\tभोजपुरी सिनेमा के सुपर स्टार आ गायक मनोज तिवारी बिहार, यूपी आ झारखंड सरकारन से मांग कइले बाड़न कि जइसे महाराष्ट्र के मल्टीप्लैक्सन में रोजाना मराठी फिलिमन के एक शो देखावल जरूरी होला वइसही उत्तर प्रदेश, बिहार आ झारखंड के मल्टीप्लैक्सनो में भोजपुरी फिलिमन के एक शो जरूरी बना देबे…\n- Tagged: भोजपुरी सिनेमा\tसमयाभाव का चलते तय कइल गइल बा कि फिल्म से जुड़ल खबर जल्दी से रउरा सभ का सोझा परोसे खातिर अनुवाद में लागे वाला समय से बाचल जाव. एह चलते अब से फिल्म से जुड़ल खबर\nApril 26, 2011 - कलाकार, टीवी शो, फिल्म\n- Tagged: कमाई के नया रास्ता, भोजपुरी सिनेमा\t- no comments\tभोजपुरी सिनेमा के कमाई के अब एगो नया रास्ता मिल गइल आ ई रास्ता बनवलसि ए॰सी॰सी॰ डिजिटल प्रा॰लि॰ जे अपना फिलिम “रंगबाज” के प्रोमोशनल वीडियो एयरटेल के थ्रीजी मोबाइल सेवा पर डलले बा आ एह वीडियो में “लच लच लचके कमरिया जोबना मारे उफान” समेत एह फिल्म के सगरी गाना…\nApril 2, 2011 - कलाकार, फिल्म\n- Tagged: खलनायक, भोजपुरी सिनेमा, संजय पाण्डेय\t- no comments\tआजुकाल्हु भोजपुरी सिनेमा के नामी खलनायक आ आजमगढ़िया संजय पाण्डेय अपना माटी आ अपना भाषा भोजपुरिया के परमसुख लेबे में लागल बाड़न. उनका पाँच गो फिल्मन के शूटिंग एह घरी यूपी में चल रहल बा. आजमगढ़ में असलम शेख निर्देशित आ निरहुआ इंटरटेनमेंट के फिल्म “औलाद” के शूटिंग, जौनपुर में…\nMarch 2, 2011 - कलाकार, फिल्म\n- Tagged: भोजपुरी सिनेमा, रीतू पांडे, हास्य अभिनेत्री\t- no comments\tभोजपुरी सिनेमा के हास्य अभिनेत्री रीतू पांडे बहुते कड़ा संघर्ष का बाद एह मंजिल पर चहुँपल बाड़ी. अब उनकर जगहा सुरक्षित हो चुकल बा आ उनुकर कई गो फिल्म सामने आ चुकल बाड़ी सँ. आजमगढ़ के फूलपूर के रहेवाली रीतू पांडे म्यूजिक अलबम से आपन अभिनय के उड़ान शुरु कइली…\nFebruary 17, 2011 - कलाकार, फिल्म\n- Tagged: भोजपुरी सिनेमा\t- no comments\tभोजपुरी सिनेमा के सफर पचास साल से लमहर हो गइल. एह मौका पर पिछला दिने भोजपुरी सिनेमा के दू गो ध्रुव, मनोज तिवारी आ रविकिशन, के राय जाने सुने के मौका मिलल. मनोज तिवारी के कहना रहे कि समय आ गइल बा कि भोजपुरी सिनेमा अपना तिलिस्म से बहरी निकले…\nJanuary 25, 2011 - कलाकार, फिल्म\n- Tagged: चंदन सिंह, भोजपुरी सिनेमा, रवि किशन, रामपुर के लक्ष्मण, ससपेंस थ्रिलर, हैरी फर्नांडिज\t- no comments\tभोजपुरी सिनेमा में अब्बास सुल्तान स्टाइल के बनल पहिलका ससपेंस थ्रिलर फिल्म “रामपुर के लक्ष्मण” अगिला शुक २६ जनवरी के देश भर में एके साथ रिलीज होखे जा रहल बा. पूरा देश के साठ गो सिनेमाघर में एकरा के एके दिने रिलीज कइल जा रहल बा. भोजपुरी सिनेमा आजुकाल्हु अपना…\n- Tagged: भोजपुरी सिनेमा, विनय आनन्द, सांवरिया आई लव यू\t- no comments\tविनय आनन्द अपना हर फिल्म के पूरा संजीदगी से लेबे लें आ इहे कारण बा कि ऊ अपना हर फिल्म के सफलता खातिर कवनो सीमा तक जाये के तइयार रहेलें. अब विनय आनन्द तय कड़ले बाड़न कि अपना हर फिल्म के प्रचार खातिर ऊ कुछ दिन निकाल के रखीहें. कहलन…


बरखा में रिंकू-विराज के नचवलन निहाल सिंह – Anjoria\nभोजपुरी सिनेमा के मशहूर नृत्य निर्देशक आ फिल्मकार निहाल सिंह पिछला दिने वर्मा फिल्म्स एंटरटेनमेन्ट के बैनर तले बनत फिलिम ‘ई कईसन प्रथा’ ला एगो रोमांटिक युगल गीत के फिल्म सिटी के सुरम्य इलाका में असली बरखा में रिंकू घोष आ विराज भट्ट पर फिलिमवलें. निर्माता दिलीप वर्मा के एह फिलिम ला एह रोमांटिक गीत के प्रयोगवादी गीतकार रुस्तम घायल लिखले आ संगीतकार रहलें एन.के. नंदन. गीत के बोल रहे\n‘सुन तोरी बोलिया, लजाले रे कोइलिया\nबदरी में डूब मरे चांद,\nअगिया लगावेले बाली रे उमरिया\nमारऽ जब नैना के बान\nए चिरई तोहरे में बसेला परान।\nए चिरई तोहरे में बसेला परान।’\nढेर दिन बाद कवनो फिलिम का सेट पर लागल कि हमनी का कवो भोजपुरी दृश्य देखत बानी. बुझाता कि ‘बैरी कंगना’ क दौर वापिस ले अइहें निहाल सिंह. लेकिन, निहाल के चेहरा पर उहे मुस्कुराहट, उहे शांति, उहे सरलता. अइसन कि कवनो नया आदमी देखे त निहाले सिंह से पूछ बइठे कि एकर निर्देशक के ह? निहाल सिंह से जब पूछाइल कि एह बीच ऊ कहाँ रहलन त जवाब मिलल कि ढंग क कवनो निर्मते ना मिलत रहुवे. अब कुछउ त हम बनाएब ना. गोपी किशन क शिष्य कुछउ कइसे बना पाइत.\nरिंकू-विराज का रोमांस\nएह फिलिम के नायिका बाड़ी भोजपुरी सिनेमा के सबले अधिका सकारल अभिनेत्री रिंकू घोष. उनकर किरदार ज़मींदार के बेटी क बा. ओही कन्या का संगे विराज भट्ट आजु बरखा में भीजत धमा चौकड़ी करत बा जेकरा सोझा कबो खड़ा होखे के हिम्मत ना रहे. नजर से नजर मिलावे के हिम्मत ना करे वाला से अपना दिल के हाल बयान करत रहली रिंकू रानी.\nरिंकू वइसहूं बढ़िया नाचेली आ निहाल के निर्देशन में ई नाच अउर निखर-निखर गइल रहे. कमल जस चेहरा पर बरखा के बूनी ! अहा! रिंकू पर … जलजला ले आवे का तइयारी में रहल. विराज के मर्दानगीओ भींजल बिलाई जस रिंकू के खुशामद में उछलत रहुवे. ‘‘दुश्मनी’’ के हिट दोस्ती का बाद दुनु जने के ई पहिला मौजूदगी रहल.\nनिहाल सिंह ‘‘ई कईसन प्रथा’’ फिलिम से ज़रूर जता दिहलन कि बढ़िया फिलिम दौर में खोजाली सँ, बस बनाएवाला चाहीं. आ भरम में मत रहीं, अइसनका फिलिम चलबो खूब करेली सँ. निहाल सिंह सही मायने में भोजपुरी संस्कृति से जुड़ल निर्देशक हउवें. ऊ प्रतिभावान लोग के परखबो कइले बाड़न आ मौको खूब दिहले बाड़न. प्रकाश झा, आ मनोज वाजपेयी के इलाका से आइल रुस्तम घायल जब गीतकार क रूप में भाग्य आजमावे अइलन आ निहाल सिंह के आपन गीत सुनवलन तबहिए निहाल सिंह कहलन कि, तोहरा में कुछ नया बात बा आ घायल के गीत ले के उनुका के स्वस्थो बना दिहलन. रुस्तम के चार गो गीत बा ‘‘ई कईसन प्रथा’’ में. बाकीओ गीत बढ़िया बाड़ी सँ आ ओकनी के आतिश जौनपुरी लिखले बाड़न.\nकुल मिला के कहीं त निहाल सिंह भोजपुरी सिनेमा के दामन पर लागल फूहड़ता के दाग धोए में लागल बाड़न आ एह कोशिश के खूबसूरती से कैमरा में उतारत बाड़न अशोक चक्रवर्ती. ई फिलिम पूर्वोत्तर भारत के एगो पुरान प्रथा का खिलाफ अलख जगावत बिया जवन औरतन के अस्मत के तमाशा सार्वजनिक रूप बनावत आइल बा.


बिहार : छपरा में हत्या, गोपालगंज में उप मुखिया गिरफ्तार – टटका खबर\nबिहार : छपरा में हत्या, गोपालगंज में उप मुखिया गिरफ्तार\nशनिचर का दिने छपरा जिला के गरखा थाना के हाकमा गाँव में आॡशि झगड़ा में सतरह साल के चंदन कुमार राय के हत्या कर दिहल गइल. हत्या करे वाला दबंगन का खिलाफ केहू मुँह खोले के तइयार नइखे आ पुलिस आरोपितन के गिरफ्तारी करे ला छापामारी करत बिया.\nशुक का दिने बड़की तेलपा नयी बस्ती का लगे पिंटू सिंह के गोली मार के हत्या करे वाला विनय पाठक के पुलिस गिरफ्तार कर लिहलसि.\nगोपालगंज के मुहम्मदपुर निलामी पंचायत के उपमुखिया जितेन्द्र सिंह के पुलिस रंगदारी माँगे का आरोप में गिरफ्तार कर लिहलसि. जितेन्द्र पर आरोप बा कि ऊ मुखिया उपेन्द्र तिवारी से रंगदारी माँगत रहलें.\nएगो दोसरा खबर में बदनाम अपराधी नूरैन मियाँ के शुक के देर रात गोपालगंज टीसन का लगे से गिरफ्तार कर लिहल गइल.\nकैमूर के मोहनिया में मरद मेहरारू का झगड़ा में दुनु आत्महत्या कर लिहले.\nTags: गोपालगंज, छपरा


भोजपुरी कविता में माई-बाबूजी – Hum Bhojpuria\nभोजपुरी कविता में माई-बाबूजी\nडॉ. ब्रज भूषण मिश्र\nभारतीय संस्कृति में माई, बाबू आ गुरु के देव तुल्य मानल गइल बा- मातृ देवो भव, पितृ देवो भव, गुरु देवो भव। जनम के पहिले से महतारी गरभ में नौ महीना ढोवेली आ जनम के साथ पाले पोसे के जिम्मेवारी उनके पर होला आ कुछुओ सीखे जाने के पहिला अवसर उनकरे से मिलेला। बाबूजी बाल बच्चा के कइसे उनति बढ़ंती होई, एकर चिंता आ उतजोग करेलन। इहो बात बा कि सब माई बाप एके अइसन ना होखस। केहू-केहू बाल बच्चन के ओइसन चिंता फिकिर ना करे, जइसन-तइसन हालत में छोड़ देवेला। बाकिर अइसन कम देखाई पड़ेला। अपने दुख-सुख काट के गँवई समाज में, अपना भोजपुरी समाज में माई-बाप बाल बच्चन के खेयाल राखेला। ओह बाप-महतारी के मन में ई बात, ई उमेद रहेला कि बुढ़ापा अइला पर ओकर बचवा सब सहारा बनी, बुढ़ापा के लाठी बनी। बाकिर सब के सोच उमेद पर ओकर बाल-बच्चा खरा ना उतरे। बहुत संतति सयान भइला पर अपना माई आ बाबूजी के कइलका के इआद राखेला, उनकर कृतज्ञ रहेला। बाकिर, जइसे-जइसे समय बदलत जात बा, परिवार में, समाज में विसंगति पैदा होत जा रहल बा। केतने बाप महतारी पथराइल आँख से बहरवाँसू संतान के बाट जोहत बा। जे अपना संतान के संगे रहत बा, ओह में से बेसी लोग के हालत नौकर-चाकर अस हो गइल बा। परिवार में ओकरा बात के कवनो मोल नइखे, ओकर कवनो सुनवाई नइखे। एह सब स्थिति पर भोजपुरी कवि लोग के नजर बा। ओह लोग के दृष्टि से कुछुओ नइखे बाँचल। एह में सबसे बेसी माई के चर्चा मिली। बाबूजी के चर्चा मिलेला, बाकिर माई के तुलना में कम। कई कवि लोग के चरचा में दुनों लोग संगे मिल जइहें। आपसी संबंधन पर माई आ बाबूजी के तरफ के बात त मिलबे करी, संतानो लोग के बात के कवि लोग अहमीयत देले बा।\nपारिवारिक संबंधन पर कवि राधा मोहन चौबे 'अंजन ' जी के कलम खूब चलल बा। संतान से उमेद, असरा लगवला के संगे, ओह लोग खातिर कइल गइल जतन के इआद करावे के उदेसे उहाँ का गीत रचना कइले बानी। सीमा पर युद्धरत बेटन खातिर ओकरा संघतिया के हाथे घर से खाये-पीए के सामान भेजे के चिंता वाला गीतो मिली। देखीं करेज के खँखोर लेवे वाला गीत के कुछ पाँति –\nजहिया माई के गोदिया के याद आई रे\nतहरी अँखिया में गंगा के पाट आई रे\nभूखे रहि के कौर खिअवली, अपने मरि के तोहे जियवली,\nसबके ओरहन सुनली मइया, बछरु पोसे जइसे गइया,\nमइया चलि जइहें ना अइहें, कतनो केहू जतन करइहें,\nतहिया मनवा के तहरा विषाद आई रे\n'माई के जीव गाई अस पूत के जीव कसाई अस ' भोजपुरी कहावत ह। ई कहावत बहुते अनुभव के बाद बनल होई। चलल होई। देखीं अंजन जी ओह माई के ममता के कइसे शब्द में बन्हले बानी जे अपना सैनिक बेटा खातिर ओकरा संघतिया के मारफत खाये पिये के सामान आ संवाद भेजत बाड़ी –\nलेले जइहs हमरो सामान हो, पूछिहें जवान सुगना !\nसतुआ चिउरा के गठरी जल्दी दीहs पहुँचाई\nभरुआ मरिचा कोने ओह में दिहनी हम गठिआई\nपइहें नाचे लागी खुसी से परान हो, पूछिहें जवान सुगना !\nमत कहिहs कि मइया तोहर पाकल फल हो गइली\nचिट्ठी दिहली काँपत रहली जात-जात रो गइली\nना त बेकल होइहें बाबू के परान हो, पूछिहें जवान सुगना !\nअंजन जी के बाद के कवियन में ई विषय फरत फुलात रहल। संवेदना से भरल काव्य पंक्ति लोग के संवेदित करत रहल। देखीं, ' ज्ञान गगरी ' के कवि माई के इआद करत का लिखले बाड़न -\nजब-जब इयाद आवे माई के दुलार हमरा।\nतब-तब अँखिया से बहे महाधार हमरा।।\nमइया हमके जनमवली, हमके गोदीए में सुतवली।\nकतना कटली दुख दिन, कपड़ा रातो-दिन मलीन।।\nकइली दूधवा दे के, जिनगी के तैयार हमरा।\nलगभग एही जमीन पर, हरिद्वार प्रसाद किसलय के गीत बा। ऊपरके गीतवन के अनुगूंज बा, नया कुछुओ नइखे –\nकबो सुन के रोआई, मईया गोदिया उठाई\nलाल सुगना कही बोलत, लागे मिसरी रस घोरत\nआँचर ढँक के पिअवलू दूध धार हमरा\nजब जब इयाद आई माई के दुलार हमरा\n1980-90 के बीच ब्रज किशोर दूबे के गीत ' बाबूजी के चिट्ठी’ बड़ा चरचा में रहल। 1989 ई. में दैनिक हिन्दुस्तान, पटना ओकरा के छपलहूँ रहे। कवनो बाप अपना परदेसी एकलौता बेटा के जे बहरवाँसू हो के घर-परिवार के भुला गइल बा, एगो चिट्ठी लिखत बा आ बेटा से अपना चाहना के बतावत बा, बहुते मार्मिक गीत बा। दू गो अंश देखीं –\nअपना गाँव-घर के नेहिया जनि भुलइहs बबुआ\nकबहूँ सपनो में सुधिया तू ले अइहs बबुआ\nठेंगुरी पर ढोवs तानी जिनगी के बोझा\nकरे मन रहितs नजरिया के सोझा\nधन पाछे पून पहिले तू कमइहs बबुआ\nबाड़ तूँ ही माई बाबू जी के आखिरी अलम\nबा ओरात जात आँख अउरु ठेहुना के दम\nधई के अँगुरी सिवाला में ले जइहs बबुआ\nएही कालखंड में दू गो कवि लोग के रचना अइसन भेंटात बा जवना में बाबूजी व्यंग्य आ आक्रोश के शिकार बाड़न। प्रसिध्द कवि कुंज बिहारी कुंजन बाबूजी से परेशान हाल बेटा के, जे अभाव में बा आ लाजे लेहाजे बाबूजी के सेवा करत बा, के अभिव्यक्ति देले बाड़न -\nका हो पूज्य पिताजी, बोलs अबहीं कहिया ले जियबs तूं ?\nकहिया ले चवनपरास खा-ऊपर से गोरस पियबs तूं ?\nका करबs अब देह बना के, भोरे मधु के पान करे ल।\nसबसे पहिले मारी पलहथी, रोटी दाल जियान करे ल।\nतलब छोड़ि एको पइसा ऊपर से कहीं परापत नइखे।\nअपने मेहर लइकन के खरचा से कुछुओ बाँचत नइखे।\nअरुण भोजपुरी के ओती घरी युवा दलित कवि के रूप में बड़ा चरचा रहे। उनकर एगो किताब आइल ' आजादी के अँजोर ' ( 1992 ई. )। एह छोट पुस्तिका में तीन गो समरपन बा आ जेकरा के समरपन कइल गइल बा, ओकरा पर आक्रोश व्यक्त कइल गइल बा। अपना पिता बसावन राम, जे डाक तार विभाग के अधिकारी रहलें के समर्पित करत कवि अपना असफलता खातिर दोषी ठहरवले बाड़न –\nहमरो परसनाल्टी के जे डिसऑर्डर में डालल\nहमरे ना गुरुओ पुरुखा के बात कबो ना मानल\nले लिहले गोतिया के जमीन, बड़का कइले खरखाही\nघरवो के रोकले विकास बा इनकर अफसर-शाही\nहीरा प्रसाद ठाकुर 1995 ई. में परदेस गइल बेटा के नेह बिसरला के कारण दुखी एगो माई के मानसिक दुख आ क्लेश के अपना कविता के विषय बनवले बाड़न –\nखुद भिंजलका पर सुतनी, तोहके सुखले सुतवनी,\nआसवा रखनी, बबुआ काहे नेहिया बिसरल\nकभी आध पेट खइनी, कभी माँग माँग खइनी,\nदूध पिअवनी, बबुआ काहे नेहिया बिसरल\nजयकांत सिंह ' जय ' नौकरीपेशा बेटा के ओह हलकानी के चित्रण कइले बाड़न जे समय से बेतन ना मिलला के कारन माई बाबूजी के जरूरत के समय से पूरा करे में अक्षम हो जात बा । अभाव के कारन माई बाबू जी के सेवा में खलल पड़त बा –\nबाबूजी कहलें एह चस्मा के पावर कम बा।\nदादी के दम्मा देखs कइले बेदम बा।।\nमाई के सब दाँत लगावल बहुत जरूरी।\nहित नात कोहनाइल, के सुनो मजबूरी।।\nदूर से देखेवाला सबका का का दिखत बा।\nई मनई अभाव में जीए के सीखत बा।।\nशिवजी पांडेय ' रसराज ' माई के कृतज्ञता ज्ञापन में पारम्परिके बात कहले बानी, बाकिर कविता ढंग के उतरल बा –\nममता के अँचरा में, हमके छिपा के,\nसीत घाम बरखा से, हरदम बचा के,\nआफति के अदहन में खुद के उसिनली ऊ\nबाकिर ना धीरज गँववली,\nहमार माई धई के अँगुरी चलवली।\nअर्जुन पाठक ' विकल ' आ माधव पांडेय 'निर्मल' पारम्परिके बात से माई के नेह आ छोह के चरचा कइले बाड़न, बाकिर विकल कवित्त में त निर्मल गीत में।\nपहिले विकल के कवित्त देखीं –\nमाई के नेह कबो ना ओराई, हो जइहें पूत कपूत कसाई\nसीपी में मोती समान सहेजेले, नव महीना में कोख जुड़ाई\nबाबू के काजर तेल करे अउरी छाती के दूध से पोसत आई\nललना के बाउर नजर न लागे, सरसों अइंछ के धूईं जराई\nअब निर्मल जी के गीत के अंश देखीं –\nमाई रे माई तोर छोहवा गंगाजल के समान।\nनेहिया-दुलार के गगरिन लोर से\nजिनगी के बेलिया फुलइलू ,\nजिनिगी भर बबुआ के हँसी खुशी देवे खातिर\nआपन देहिया सुखइलू,\nकरजा तोहार हिमगिरि से भी बड़ बाटे\nनिर्मल करीं हम बखान।\nमनोज भावुक पिछला सदी के आखिरी दसक में भोजपुरी साहित्य के क्षेत्र में कदम रखलन। भोजपुरी में गीत गजल कविता में आपन खास पहचान बनवलें। ना खाली कथ्य के दिसाईं बलुक शिल्प के दिसाईं ई नया तेवर आ त्वरा के संगे माई बाबूजी के साथे संतान के संबंध निर्वाह आ उनका प्रति चिंता आ दायित्व बोध के अभिव्यक्ति दिहलन। भोजपुरी में माई बाबूजी विषयक जतना सामग्री ऊ परोसले बाड़न, ओतना आउर लोग के नइखे। हिंदी में डॉ. संजय पंकज के माँ पर सैकड़न दोहा के संग्रह - ' माँ है शब्दातीत ' छपल बा। कवनो कवि के माँ पर ई सबसे बड़हन संग्रह हम मानत रहनी ह, बाकिर भोजपुरी में विविध रूप में मनोज भावुक उनका से बेसी लिखले बाड़न। माई खातिर, बाबूजी खातिर आ माई बाबूजी खातिर एकसाथ। सबसे पहिले माई पर केंद्रित उनकरा गजलन से दू तीन गो शेर-\nहजारो गम में रहेले माई\nतबो ना कुछुओ कहेले माई\nबनल रहे घर बँटे ना आँगन\nएही से सभकर सहेले माई\nमाई-बेटा के संबंध में आइल बदलाव के व्यंजना में लिखल मनोज भावुक के एगो गीत बहुत गवाइल बा, जवना के कुछ पाँति देखीं –\nबबुआ भइल अब सेयान कि गोदिए नू छोट हो गइल\n' चुलबुल चिरइया ' में बबुआ हेराइल\nबोले कि बुढ़िया के मतिये मराइल\nबाबा के नन्हकी पलनिया उजारे -\nउठल रूपइया के जोर जिनिगिये नू नोट हो गइल\nमनई केतनो बड़ा हो जाए, बाकिर जब-जब अफदरा में फँसेला, ठोकर आ दुत्कार खाला, तब माई के गोदी आ अँचरा के इआद दुलारेला। मनोज भावुक के दोहा देखीं-\nदुनिया से जब जब मिलल ठोकर आ दुत्कार\nतब तब बहुते मन परल माई तोर दुलार\nबाबूजी के व्यक्तित्व आ स्थिति के बारे में मनोज भावुक जी के कविता कुछ अइसे फूटल बा -\nहमरा भीतर गाँव के जइसन बाबूजी\nबाबूजी के हालत बाटे दिनवो काटे रतियो काटे\nकाँव काँव के बोल सुनाइल\nअफसर बेटा आ इंजिनियर पतोह के दुआरी बाबूजी आ माई के स्थिति नौकर आ दाई अस हो गइल बा। समय के एह साँच के भावुक जी बयान करत बाड़न –\nबाबूजी के आँख पर / चढ़ गइल बा मोतियाबिंद\nवाला चश्मा / तबो ऊ ढो ढो के पहुँचावत बाड़न /\nचाउर-दाल, तर-तरकारी, घीव-गुड़ / -- अपना\nबबुआ किहाँ / बबुआ अफसर नू बा शहर में / आ\nबबुआ बो? / बबुआ बो कम्प्यूटर इंजिनियर हई /\nदूनू बेकत बड़ी मानेला माई के / 'माई ' ले बढ़िया '\n' दाई ' कहाँ मिली ?\nआसिफ रोहतासवी जी भोजपुरी के नामचीन गजलगो हईं। गजल जइसन सोभाव कोमल बा, बाकिर समय के तीख मीठ अनुभवन से लबरेज बानी। इहाँ के पहिलके गजल संग्रह - ' महक माटी के ' में पारिवारिक संबंध के ले के कई गो गजल संकलित बा। एह में बाबूजी के सरलपन, नरिअर अस कठोरपन, मेहनती सुभाव, पारिवारिक चिंता से बेचैनी के आसिफ साहेब गुनले बानी आ कलमबद्ध कइले बानी। कुछ बानगी से पता चल जाई -\nदेखे में सीधा-साधा बउराह बुझालें बाबूजी\nबाकिर भर गाँवें में अगहर नेक कहालें बाबूजी\nजीव अबहियों लरकाईं अस ना जे काहे काँपेला\nजब-जब कवनो गलती पर तनिको खिसियालें बाबूजी\nनोकरिहारा बेटा के बाबूजी के चिंता सतावत रहेला। बाल-बच्चा पर के बाबू जी के खीस माई पर उतरेला। जाँगर थकलो पर गिरहथी के काम में लागल रहे वाला बाबूजी के एक-एक तसवीर सोझा खड़ा होता-\nफिर सुरूहुरी धइले होई, खाँसत होइहें बाबूजी ,\nसँउसे राती खटिया बइठल हाँफत होइहें बाबूजी।\nथाक गइल बा जांगर, बाकिर जीव कहाँ मानत होई\nधर चिंगुरल करिहाँय गहूँ जौ काटत होइहें बाबूजी\nरघुआ के फकरुलई उनकर कइले होई नाकी दम\nनित माई पर ओकर खीस उतारत होइहें बाबूजी\nबेटा जब अफदरा में पड़ेला त बाबूजी के सीख काम आवेला-\nडगमग डेग करेला जब जिनगी के ऊबड़ खाबड़ में\nआपन अनुभव के बइसाखी आसिफ हाथ धरा जालें\nमाई अइसन जीव हई जे घर परिवार से गोतिया दयाद तक के कुशल मनावेली, रात दिन बाल बचवन आ माल मवेशियन के खेयाल राखेली आ मरत खपत रहेली। माई के दिनचर्या के ले के आसिफ साहेब लिखत बानी –\nनाती-पोता, पूत-पतोहू, गोतिया-नइया, टोल-पड़ोस\nखातिर कतना देवता पीतर रोजे भाखेली माई\nमाल-मवेसी, गोबर-गोइठा के चक्कर में ठेंगुरी पर\nए ' बखरी ले ओ ' बखरी तक भर दिन नापेली माई\nमाई बाबू के अपना पर पड़ल प्रभाव के बड़ा सहजे शायर सँकारत लिखले बाड़न –\nमाई-बाबूजी पर ' परल ' बानी\nतब नू सीधा सहज सरल बानी\nराम रक्षा मिश्र विमल जी के कविता पुस्तक ' फगुआ के पहरा ' में 'माई हो माई ' एगो गीत बा, जवना में बेटी बिअह के जब घर से जात बिया त माई के कइलका सब के इआद करत बिया आ आगे के कुछुओ सिखाई सोच में बिया –\nकेकरा से कइसे मिलीं कइसे बतिआईं\nकेकरा ले हँसी केकरा से मुसकाईं\nआज ले सिखवलु दुनियादारी पाई-पाई\nकाल्हु के अब सिखाई\nमाई के लेके केशव मोहन पांडेय अपना काव्य संग्रह ' जिनगी रोटी ना ह ' में चार-पाँच गो कविता लिखले बानी। परबे-तेवहारे माई के पास ना आवेवाला बेटा के लेके अपना दूधे के दोषी ठहरावे वाली माई के व्यथा व्यक्त करत लिखले बाड़न –\nअब सचहूँ गाँव छूट गइल / आ माई / अँचरा में मुँह लुकवा के/ धीरे से लोर पोंछेली / बेर - बेर / अपना दूधवे के कोसेली / कि ईहे खार हो गइल / कि हमरा कवल-करेजा के / हमरा बाबू के अइसन बेवहार हो गइल।\nश्रीभगवान पाण्डेय ' निरास ' अपना कविता संग्रह - किसिम-किसिम के फूल में अपना परिजन लोग के इआद आ प्रार्थना कइले बानी। माई बाबूजी के गुन गावत दोहन में से कुछ नमूना देखीं –\nआँगन के तुलसी रही, घर के रही सिंगार\nमाता जी संजीवनी, संझा-बाती द्वार\nकुशल क्षेम घर में रहे, बढ़त रहे परिवार\nमाई भूखत रहि गइल, छठ जितिया अतवार\nजीवन आपन गारि के, सिंचली दे के प्यार\nकुल कुटुम्ब हरियर भइल, लहलहात परिवार\nभूख गरीबी बेबसी, कठिन समय के मार\nढाल बनल रोकत रहीं, जानल ना परिवार\nजय शंकर प्रसाद द्विवेदी के कवितन में माई के चित्रण मिल जात बा। ' जबरी पहुना भइल ' संग्रह के दू कवितन से एक-एक अंश देखीं जवना में बाल बच्चन खातिर संघर्ष करे वाली माई कइसे अपने घर से बिलगावल जाली, मार्मिक चित्रण बा –\nहरदम बेकल परान रहे ओकर\nरहिया में कतनो लागे चाहे ठोकर\nबिछली से हरदम बचावेले माई\nनेहिया के नाता निभावेले माई\nओहि घर अँगना में तुलसी के पुरवा\nसंझा दियरी जरि जाय\nसेही हो अँगनवा में अइली बहुरिया\nमाई के देली बिलगाय\nकई कवि लोग अपना संग्रह के शुरुआत मंगलकामना के रूप में ईश वंदना के संगही माई बाबूजी के वंदना करेला, जवना से शास्त्रीय विधान के अनुसरन होला। अवध किशोर अवधू ओह नियम के अनुसरन करत माई बाबू जी के वंदना कइले बाड़ें। कवित्त के अंश देखीं –\nपवली मिठाई कहीं, अँचरा में बन्हली ऊ\nकहीं होखीं हमरे के, खोज के खियवली\nफटही लुगरिया पहिनले रहेली बाकी\nहमरा के नया-नया कीनी के पेन्हवली\nसहि-सहि घाम-सीत काम करें खेतवा में\nसहली गजन बाकी हमके पढ़वली\nहमरा निरोग रहे खतिरा ऊ घूमि-घूमि\nदेव देवी सबका के भरवा चढ़वली\nअँगुरी धराई के, चलावे के सिखवलs तूँ\nगलती जो देखलs तs हमके बरजलs\nहमरा भविष्य के सँवारे हेतु रात-दिन\nघाम से कबो तs कबो बरखा से बजलs\nनेक राह पर हम चलीं खुशहाल रहीं\nएही खतिरा तूँ भगवानो जी के भजलs\nबाबूजी हो एतने ना परल जरूरत तs\nकबो कबो लबदो से मारियो के सजलs\nभोजपुरी में बाल साहित्य कम बा। कुछ एक कवि लोग यदा कदा बाल साहित्य रचत रहल बा। अगर बालपन में कवनो बात दिमाग में बइठ जाला त जल्दी ना निकले। एह से बाल साहित्य के रूप में परोसाइल रचना रुचि परिष्कार में काम करी। जलज कुमार अनुपम के 'अटकन चटकन ' में ' माई ' कविता काम के बा –\nजग में सबसे सुन्नर माई\nजग में सबसे निमन माई\nफूटेला जब-जब रोआई\nमाई के आँचर में मुँहवा छिपाईं\nअब हम अपना एह आलेख के सुभाष चंद्र यादव के ' माई ' गीत के कुछ पाँति से करे जा रहल बानी। ई गीत खूब पढ़ल, गावल, सुनल गइल बा -\nजग में माई बिना केहुए सहाई ना होई\nकेहू कतनो दुलारी बाकिर माई ना होई\nसुख दुख रतिया दिनवा सहली\nमुख से कबहूँ कुछ ना कहली\nउनका अँचरा से बढ़के रजाई ना होई\nअपने सूखल पाकल खा के\nरखली सबके भरम बचा के\nउनकर रोंआ जे दुखाई त भलाई ना होई\nजब तक भोजपुरी अपना लोक आ संस्कृति के ना भुलाई, तब तक माई आ बाबूजी के महत्त्व बरकरार रही। माई बाबूजी के गुन गवात रही, कविता-गीत लिखात गवात रही।\n( परिचय- डॉ. ब्रज भूषण मिश्र भोजपुरी साहित्य आ संगठन में चालिसहन बरिस से लागल बानी। कविता, आलोचना, इतिहास, काव्यशास्त्र, अकादमिक लेखन, जनशिक्षा संबंधी लेखन, संपादन कार्य।)\n« माई-बाबूजी: हिन्दी आ भोजपुरी कविता के आंखिन सेबाबूजी »


मैट्रिक – टटका खबर\nबिहार संयुक्त प्रवेश प्रतियोगिता परीक्षा परिषद के करावल मेडिकल अउर इंजीनियरिंग कोर्सन में दाखिला परीक्षा के परचा लीक हो जाए के खबर आइल बा. एही परीक्षा में बेगूसराय के तीन गो परीक्षार्थियन के गिरफ्तार क लीहल गइल. ई लोग वाट्सएप्प के सहारे नकल करत धराइल रहुवे. एकरो जाँच होखत बा कि ई लोग मोबाइल का…\nRead More about बिहार के मेडिकल आ इंजीनियरिंग कोर्सन के दाखिला परीक्षा के परचा लीक


बिहार के बड़की नदी सभ में उफान आ गइल बा – टटका खबर\nबिहार के बड़की नदी सभ में उफान आ गइल बा\nपटना, 19 अगस्त (आईएएनएस). बिहार के सगरी बड़की नदियन में फेर से उफान आ गइल बा. कुछ खतरा के निशान से ऊपर बहत बाड़ी सँ जवना चलते कई इलाकन में बाढ़ आ गइल बा. पांच गो जिला में राहत आ बचाव दल तैनात कर दिहल गइल बा.\nपटना स्थित बाढ़ नियंत्रण कक्ष के अनुसार राज्य के कई बड़की नदी खतरा के निशान से ऊपर बहत बाड़ी सँ. गंडक नदी पर बनल वाल्मीकी बैराज से साँझ चार बजे 1,90,600 क्यूसेक पानी छोड़ल गइल आ कोसी नदी पर बनल वीरपुर बैराज से दुपहरिया में 1,51,800 क्यूसेक पानी छोड़ल गइल रहे. एह चलते नदियन के जलस्तर अउरी उफनाये के अनेसा बा.\nएगो अउरी अधिकारी बतावत बाड़े कि बागमती नदी बेनीबाद में, बूढ़ी गंडक खगड़िया में अउर कमला बलान झंझारपुर में खतरे का निशान के ऊपर बहत बाड़ी सँ जबकि गंगा पटना के गांधीघाट आ पुनपुन नदी श्रीपालपुर में खतरे के निशान पार कर गइल बाड़ी सँ.\nओने, भागलपुर, मुंगेर, गोपालगंज, मुजफ्फरपुर, सहरसा, मधेपुरा, सुपौल आ खगड़िया जिला के कई इलाकन में बाढ़ के पानी घुस गइल बा. भागलपुर के करीब 50 गांव में बाढ़ के पानी घुसल बा जबकि सुपौल जिला के त्रिवेणीगंज प्रखंड के शहरी इलाको में घुसल बा. कई इलाकन में खेत में लागल फसल डूब गइल बा.\nराहत आ बचाव दल के सुपौल, सहरसा, खगड़िया, मधेपुरा अउर गोपालगंज में तैनात कर दिहल गइल बा.\nउत्तर प्रदेश में फिल्म आरक्षण पर से प्रतिबन्ध…\n19 अगस्त, शुक के खबर पर एक नजर


कथावाचक आसाराम के उमिर कैद – टटका खबर\nजोधपुर 25 अप्रैल (वार्ता). राजस्थान में जोधपुर के अदालत गुरूकुल के नाबालिग शिष्या के यौनशोषण करे के दोषी कथा वाचक आसाराम के उमिर कैद आ एह कुकर्म में सहयोगी रहल उनुका दू गो सेवादारन के बीस बीस बरीस जेल के सजा सुना दिहलसि.\nअनुसूचित जाति अउर जनजाति अधिनियम अदालत के न्यायाधीश मधुसूदन शर्मा जेले में बनावल गइल अस्थायी अदालत में ई सजा सुनवलन.\nदोषी करार होखते कथा वाचक आसाराम कपार पकड़ि के बइठ गइलन आ जब सजा सुनलन त रोवे लगलन.\nउनुकर वकील उनुका उमिर के वास्ता दे के सजा में रहम करे के निहोरा कइले रहलें बाकिर जज उनुका से सबमत ना भइलन.\nपीड़िता के वकील अदालत में याचिका दाखिल क के एक करोड रूपिया के मुआवजा के मांग कइलन बाकिर एहू पर अदालत कुछ ना कहलसि.\nअब आसाराम के वकील नीलम दुबे के कहना बा कि एह फैसला का खिलाफ उच्च न्यायालय में अपील कइल जाई.\nबतावे जोग बा कि उत्तर प्रदेश के शांहजहापुर के एगो नाबालिग छिन्दवाडा के गुरूकुल में पढ़त रहे. ओकरा के दौरा पड़ला का नाम पर ओकर शिक्षिका 13 अगस्त 2013 के जोधपुर में आसाराम के मणाई आश्रम में भेज दिहली जहाँ तीन दिन बाद राति दस बजे आसाराम ओकर यौन शोषण कइलन. ओह घरी ओह लड़की के उमुर 16 बरीस के रहुवे आ ओकर पिता आसाराम के भक्त रहलन.\nबाद में दिल्ली के कमला मार्केट थाना में एकर मामिला दर्ज करावल गइल रहे जवना के बाद में जोधपुर पुलिस के सँउप दिआइल रहे. बाद में पुलिस आसाराम के 31 अगस्त 2013 में मध्यप्रदेश के इंदौर का आश्रम से गिरफ्तार क लिहलसि. आसाराम तबे से जेले में बाड़न.


गरीबी मुबारक होखे! | Kharauna(खरौना)\n28Sep2012\tगरीबी मुबारक होखे!\nPosted in Issues & Views\tby Sunny\tहाले में अपना एगो सहकर्मी से हमार बातचीत भइल जवन बंगाल के भीतरी भाग के रहे वाला ह. ओकरा से बातचीत के दौरान हमरा पता चलल कि ऊ आठ सदस्यन के अपना परिवार के एकलौता कमाऊ सदस्य बा. अउर ईमानदारी से अपना मूलभूत जरूरत के पइसा अपना पास रखला के बाद बांचल राशि ऊ हर महीना घरे भेज देला. पूछला प ऊ हमरा बतवलस कि ओकरा माई के अलावा दूगो बड भाई के परिवार अउर एगो बहिन ओकरा आमदनी प आश्रित बाडी. माई अउर छोट बहिन के आश्रित होखल त हम समझ सकेनी, बाकिर दूगो बड भाई अउर उनकर परिवार कइसे ओकरा प निर्भर हो सकेला. पूछला प ऊ बतवलस कि ओकर भाई लोग कबहीं आपन आजीविका चलावे खातिर कवनो काम ना कइले अउर भविष्य में भी अपना गुजारा खातिर कवनो काम ना करिहें. हालांकि एकर वजह जादा कौतूहल से भरल बा- उनका लगे तीनगो बीपीएल कार्ड बा- एगो माई खातिर अउर दूगो अउर कार्ड दूनो भाई के परिवार खातिर बा. अउर बीपीएल (गरीबी रेखा के नीचे) कार्ड प उनका गरीबी उन्मूलन के विविध योजना सब के तहत सरकार से काफी खाद्य पदार्थ मिल जाला. अउर जवन कुछ भी कमी रह जाले ओकर भरपाई ऊ लोग आपन मामूली जमीन से करेलन. जब उनका सब जरूरत पूरा हो रहल बिया त फेर उनका कमाये के का जरूरत बा? स्कूली शिक्षा अउर अस्पताल के खरचो मुफ्त में मिल रहल बा, हालांकि एकरा में से कुछ भी ठीक नइखे. एह लोगन खातिर ओहिजा ना त कवनो खतरा होला ना ही कवनो आकस्मिकता, त फेर उनका आपन जीविका चलावे खातिर काम करे के कवन जरूरत बा?\nअगर ई पर्याप्त ना भी होखे त सरकार बीपीएल परिवार के मुफ्त मोबाइल देवे के योजना बनवले बिया. ‘हर हाथ में फोन’ के नाम से लोकप्रिय योजना के तहत संयुक्त प्रगतिशील गठबंधन (संप्रग) सरकार बीपीएल परिवारन में तकरीबन 60 लाख फोन बांटे के फैसला लेले बिया. एकरा अलावा हर महीरा 200 मिनट मुफ्त कॉल करे के सुविधा भी होई. पूरा परियोजना प लगभग 7000 करोड़ रुपया खर्च होखे के अनुमान बा. एकरा से जादा उनका का चाहीं? का हमनी गरीबी के बनवले राखे के वातावरण तइयार नइखे क रहल? अउर हमार उत्तर बा कबो ना. एकरा अलावा उचित अवसर के अभाव के कारण एह दुनिया में के होई जे मिल रहल मुफ्त उपहार के छोडी अउर संघर्ष करत रही? दुविधा ई बा कि नीति के शर्त प का केहू के न्यूनतम मूलभूत जरूरत सब के पूरा करे के बारे में सोचे के चाहीं ताकि जिनगी के न्यूनतम जरूरत के सीमा तय कइल जा सके चाहे एकरा उनका प छोड़ देवे के चाहीं कि केहू आपन व्यवस्था खुद करेला. हमरा ऊ कहाउत इयाद करे दीहीं जवना में कहल गइल बा कि- आवश्यकता आविष्कार के जननी ह. एकरा अलावा ई मुफ्त मोबाइल फोन सेवा ओट बैंक के राजनीति करे के दोसर सस्ता जनवादी तरीका ह एकरा में गरीबी कम करे के कवनो मंशा नइखे. इतिहास बतावेला कि कवनो देश क्रांति चाहे सुनियोजित हस्तक्षेप के माध्यम से ही गरीबी से निजात पावे में सफल भइल बा. यूरोप अउर अमेरिका एह मामला में उदाहरण बा.\nहालांकि यूरोप अउर अमेरिका दूनो में गरीबी दूर करे खातिर जवन तरीका अपनावल गइल रहे- चाहे रक्तरंजित क्रांति के माध्यम से होखे चाहे शुद्घ रूप से कडा मेहनत क के होखे ऊ सोच समझ के अपनावल गइल रहे अउर अपना आप में खास रहे!\nएह दुनिया में कहीं भी ओह तरीका से गरीबी के बढ़ावा ना दीहल गइल बा जवना तरे हम अपना देश में देले बानी. अउर कई साल बाद भी हमनी के देखे के पड़ रहल बा कि गरीबी के आंकड़ा जस के तस बनल बा. अउर ई अइसने बनल रही काहेंकि हमनी गरीबी के कायम रखे खातिर बहुत सफलता के साथे ओइसन वातावरण तइयार कइले बानी.\n(Source- The Sunday Indian)\n« मै हूँ इस देश की गौरव\tअधूरी चीजें »\nAbout Kharauna (14)\nRecent Posts\tHappy Valentine Day\nलालू के लाल\nTop5Posts\tList of Maharatna, Navratna and Miniratna\tनैतिक मूल्यों का पतन\tLatest Bank Rate, Repo Rate with Definition\tअशफाक और बिस्मिल की तरही शायरी\tInternational Organisations and their headquarters and heads\tBlog Stats\t69,031 hits\nAbout Admin about.me/sunny_kumar\tCreateafree website or blog at WordPress.com.


मुंबई में जमल अदालत के रंग जब देखेवालन के समुद्र उमड़ल – Anjoria\nभोजपुरी सुपर स्टार दिनेश लाल यादव निरहुआ आ मशहूर निर्देशक रवि सिन्हा के बहुचर्चित फिलिम “अदालत” के जादू मुंबई में खूब चलल. लागल कि देखेवालन के समुद्र उमड़ पड़ल बा.\nएकर निर्माण रेखा सिंन्हा, हरीश (बाबू), श्रवण अग्रवाल अउर भरत बी जैन कइले बाड़न. निर्देशित कइलन रवि सिन्हा जे एकर कहानिओ लिखले बाड़न. संवाद राजेश पांडे के लिखल ह आ पटकथा रवि सिन्हा आ राजेश पांडे मिल के तइयार कइले बाड़न.\nकलाकारन में दिनेश लाल यादव निरहुआ, मोनालिसा, अवधेश मिश्रा, अयाज खान, उमेश सिंह, विनोद मिश्रा, मेहनाज श्राफ, नवोदित कलाकार कोमल ठक्कर, शुरी सक्सेना आ स्मिता पांडे शामिल बा लोग. एहमें डांसिंग क्वीन सीमा सिंह के आयटमो देखेवालन के दिल जीतत बा.\nPrevious Post: एह साल “अदालत” फिलिम से भइल निरहुआ के शानदार शुरूआत\nNext Post: दिल्ली में मनावल गइल अन्तर्राष्ट्रीय मातृभाषा दिवस


रामलला विराजमान रहीहें – Anjoria\nSeptember 30, 2010 OmPrakash Singh खबर, चौपाल, सरोकार 0\nअयोध्या विवाद के अदालती फैसला आ गइल बा जवना में साफ शब्द में कह दिहल गइल बा कि अयोध्या के जवना जगहा पर विवाद रहल हऽ ऊ जमीन रामजन्मभूमि हऽ आ ओहिजा रामलला विराजमान रहीहें.\nएकरा अलावे जवन बाति सामने आइल बा ऊ ई कि अदालत बहुमत के राय से मान लिहले बा कि ओहिजा एगो हिन्दू धार्मिक भवन रहे जवना जगहा पर बाबर एगो मस्जिद बनवले रहुवे जवन कि इस्लामी कायदा से गलत कहल जाई.\nतीसरा फैसला ई आइल बा कि ओह जमीन पर सुन्नी वक्फ बोर्ड के दावा खारिज कर दिहल गइल बा.\nएह तीनो फैसला का साथ अदालत एगो फरियवतो करे के कोशिश कइले बा जवना में निर्देश दिहल गइल बा कि विवादित जमीन के तीन हिस्सा कर दिहल जाव आ हिन्दू महासभा, निर्मोही अखाड़ा, आ सुन्नी वक्फ बोर्ड के एक एक हिस्सा दे दिहल जाव.\nअबले त हम अदालत के फैसला आ फरियवता के बाति कइनी बाकिर अब सेकुलर मीडिया के बात करब. अदालत के फैसला पर कवनो टिप्पणी दिहला के हमार इरादा नइखे. एह अदालती फैसला का बाद सेकुलर मीडिया जवन बाति जम के उछालत बा ऊ बस ईहे कि अदालत जमीन के तीन बखरा करि के एक बखरा मुसलमान समुदाय के देबे के बात कहले बा. ओह जगहा राम जन्मभूमि के मान्यता, मस्जिद बने से पहिले ओहिजा हिन्दू धार्मिक भवन होखे के बात के जिक्र त कइल जात बा बाकिर चलताऊ अन्दाज में.\nकेहू ई नइखे पुछल चाहत कि जब सुन्नी वक्फ बोर्ड के दावा खारिज हो गइल त फेर बखरा दिहला के का जरुरत ? पुछल ई जात बा कि रामलला के बखरा वाला जमीन केकरा के दिहल जाई ? मतलब कि मस्जिद बने के रास्ता त साफ कर दिहल जाव बाकिर मन्दिर बनावे के बात केहू तरह फेर लटका दिहल जाव.\nसुन्नी वक्फ बोर्ड अदालत के फैसला से अपना के निराश बतवले बा आ कहले बा कि सुप्रीम कोर्ट में याचिका दायर कइल जाई. हो सकेला कि बाद में हिन्दू महासभो तीसरा हिस्सा मस्जिद के देबे का बाति का खिलाफ अपील दायर करे. फैसला कई हजार पेज में दिहल गइल बा आ पूरा फैसला पढ़ला का बाद हर पक्ष आपन आपन राय अन्तिम तौर पर तय करी ई मानल जा सकेला. भाजपा नेता रविशंकर प्रसाद मुसलमान समुदाय से आग्रह कइले बाड़न कि ऊ लोग अब ओह जमीन पर से दावा हटा के देश में एगो नया राष्ट्रीय सद्भावना के राह सुगम बना देव.\nएह फैसला का बाद इहो साफ हो गइल बा कि हिन्दू समुदाय के सबसे बेसी खतरा अपने भाई बन्धुवन से बा जवना लोग के अहिन्दू हिन्दू कहल जा सकेला. गैर हिन्दूवन से हिन्दू समुदाय के कवनो खतरा नइखे. अपने भितरघातियन से सावधान रहला के जरुरत बा काहे कि ऊ अपना घर परिवार के कमजोरी जानत बाड़े आ ना चाहेला कि हिन्दुत्व के सम्मान मिल सके. एकरा खातिर ऊ कवनो मुद्दा उठा सकेला जवना से हिन्दू समुदाय अपने में लड़त भिड़त रहे. ऊ मुद्दा भाषा के हो सकेला, क्षेत्र के हो सकेला, जाति के हो सकेला, अगड़ा पिछड़ा के हो सकेला.\nदेखल जाव कि सुन्नी वक्फ बोर्ड आ सेकुलर जमात का फैसला लेत बा, ओकर अगिला दाँव का होत बा ?


Pages from Respected and Representative Bhojpuri Magazine 'PAATEE'\nबरमेश्वर सिंह के लिखल कहानी (पाती के जयन्ती विशेषांक से.)\nरामबदन समय के थाह लगावे खातिर आपन माथ उठा के अकास का ओर तकलस. तिनडोरिया माथ पर बा.\nअब टाइम हो गइल बा, ऊ सोचलस आ बीड़ी के आखिरी कश खींचत, ऊ उठ के खाड़ हो गइल. अकसरूआ बइठि के समय काटल, सचहूँ पहाड़ कटला लेखा होला. झाड़ी में लुका के बइठल-बइठल ऊ उबिया गइल रहे. ओकर देहो अकड़ि गइल रहे. एह से, खड़ा होखते, पहिले ऊ आपन हाथ-गोड़ झड़लस. फेर ऊ अँगोछा के गलमोछा बाँधि के साँप लेखा गवें-गवें रामभरोसा के मड़ई का ओर सरके लागल.\nरात अन्हार बा. हाथो के हाथ देखल आसान नइखे. दिशा साँय-साँय करत बिया. बीच-बीच में, दूर से, आवारा कुकुरन के भूंके के आवाज आ रहल बा. बाकिर रामबदन एह कुल्ही से जइसे बेखबर बा. दरअसल, ऊ अपना धुन में बा. अर्जुन के जइसे खाली मछरी के आँख लउकत रहे, ओइसहीं रामबदन के, एह घड़ी, खाली रामभरोसा के मड़ई लउकत बा.\nएही सुरक्षा तटबंध पर आज साँझी खा रामबदन, रामभरोसा के घरवाली के देखले रहे. रामभरोसा के घरवाली, रमरतिया, ओह घड़ी तटबंध पर गोइंठा पाथत रहे.\n'अरे, ई त गुदड़ी में लुकाइल हीरा के कनी बा!' - रमरतिया के देखते रामबदन सोचले रहे. संगही ओकरा एहू बात पर अचरज भइल रहे कि रमरतिया के ई गदराइल देह ओकरा नजर से आज तकले ओझल कइसे रहे?\nओने रमरतिया के कउनो सुध-बुध ना! बलुक, ऊ गोइंठा पाथे में अइसन मगन कि ओकरा इहो थाह ना रहे कि गोइंठा पाथे के क्रम में ओकरा उरोजन मे होखे वाला कम्पन रामबदना अइसन बदजात के लगातार निमन्त्रण दे जा रहल बा.\n'आज एह कबूतरन के जरूर दाना चुगवाइब!' - रामबदन मने-मन तय कइलस. बाकिर, ऊ आपन मंशा के कार्यरूप दिहित, तलुक पाछा से ओकरा रामभरोसा के आवाज सुनाई पड़ल रहे - '\nका हो रामबदन मालिक! अइसे आँख गड़ा के का देख रहल बानीं?'\nरामबदन यदि लाज पचावे में माहिर ना रहित त ओकर दशा सेन्ह पर धराइल चोर अस हो गइल रहित. बाकिर लाज पचावे के गुर केहू ओकरे से सीखे. ऊ हँसत हँसत कहलस, 'अरे, तूँ, हम तोहरे के खोजत रहीं हो. असल में हम तोहरा खातिर मुखिया जी के एगो सम्बाद ले आइल बानी.'\nरामभरोसा अचकचाइल, 'कइसन सम्बाद ए मालिक?' तब रामबदन ओकरा कान्ह पर आपन हाथ रखत गवें से कहले रहे - 'मुखिया जी के बेटी-दामाद राँची से आइल बाड़े. काल्हुए ऊ लोग लवटि जाई. एहसे तोहरा के पाँच किलो मछरी पहुँचावे के कहले हऽ. मछरी काल्ह सुबहे चाहीं. तू आज रात में जाल लेके चलि जइहऽ, आ जइसे होखे मछरी के इन्तजाम करि दीहऽ.'\n'बाकिर, मालिक! आज त हमार जीव ठीक नइखे. भोरहीं से पैखाना हो रहल बा. मिजाज हतो हतो भइल बा.' रामभरोसा निवेदन कइले रहे.\n'तोहार जीव के अइसन तइसन!' रामबदन तनी रोष में कहले रहे, 'मुखिया जी के बेटी-दामाद बिना सोन के मछरी खइले चलि जइहें, अइसन ना होई! तू तऽ मुखिया जी के खीस जानते बाड़ऽ?'\nरामभरोसा सिटपिटा गइल रहे. ओकरा अस दीन-हीन मल्लाह एह से अधिका आउरी करियो का सकत रहे? हालंकि, ऊ मने-मने इहो तय करि लिहले रहे कि ऊ मछरी पकड़े खातिर ना जाई. काहें कि बेगारियो के एगो हद होला!\nरामभरोसा के मड़ई का सामने खाड़ रामबदन एक हालि फेरु आकास का ओर तकलस. तिनडोरिया के स्थिति ओकरा के रात के ढलान पर होखे के संदेश दिहलस.\n'अब रामभरोसा मछरी पकड़े खातिर नदी में चलि गइल होखी.' ऊ सोचलस 'जइहें कइसे ना मुखिया जी के फरमान उठा देबे के कूबत ओकरा में कहाँ बा? साले के खाल खींचा जाई, खाल....'\nरामबदन के बुझाइल कि मैदान साफ बा. एह से ऊ गवें-गवें आगे बढ़ल आ रामभरोसा के मड़ई के टाटी हटा के, गवें से मड़ई का भीतरी घुसि गइल. मड़ई में घुघ अन्हरिया पसरल बा. तइयो ऊ टो-टो के, जमीन पर सुतल रमरतिया के खोजि लिहलस.\n'के बा?' - रामभरोसा के कड़क आवाज से रामबदन अचकचा गइल. 'अरे, ई त रामभरोसवा बा. का ई मछरी पकड़े खातिर ना गइल? हे भगवान, अब त भागे के चाहीं.'\nबाकिर रामबदन भागि ना पवलस. ऊ भागित ओह से पहिलहीं रामभरोसा ओकरा के दबोचि लिहलस. आहट पा के रमरतियो जाग गइल. ऊ हड़बड़ाइले रामभरोसा से पुछलस, 'का बा जी?'\n'रमबदना बा.' - रामभरोसा अगिया बैताल लेखा कहलस.\n'ऐ, ई, मुअना एह राति खा इहाँ का करे आइल बा?'\nरमरतिया के अचरज भइल.\n'बदनीयती से आइल बा. हम एकर बदनियती काल्हुए बूझि गइल रहीं. साला के खोल दे धोती...' रामभरोसा गरजल.\nफेर त रमरतिया उहे कइलस. ऊ रामबदन के धोती खोलि दिहलस. तब रामभरोसा फेरु गरजल - 'अब ए साला के इन्द्री काटि ले. ओने कोना में हँसुआ बा.'\nरमरतिया अन्हार में हँसुआ टोइयावत बा. एही बीच रामबदन आपन दाँत रामभरोसा के बाँह पर गड़ा दिहलस. रामभरोसा पीड़ा से चिचिया उठल. एही क्रम में रामबदन पर से ओकर पकड़ ढीला हो गइल. फेर त रामबदन के बढ़िया मौका मिलल. ऊ एगो झटका दिहलस आ अपना के रामभरोसा के चँगुल से छोड़ा के भाग खड़ा भइल.\nरामबदन बिल्कुल नंगधड़ंग खरहा अस भागत जा रहल बा. आपाधापी में ओकर जूतो खुलि के रामभरोसा के मड़इये में रहि गइल बा. आखिर, भागत-भागत ऊ पंडित रामअवतार पाण्डेय के दुआर पर जा के गिर पड़ल. ओकरा गिरे के आवाज पा के पंडित जी लालटेन लिहले बाहर निकललें.\nपंडित जी लालटेन के अँजोर में रामबदन के पहचनलें. ऊ जोर-जोर से हाँफ रहल बा. ऊपर से ओकर नंग धरंग रुप ....\nपंडित जी अचरज से पूछलें - 'का हो जजमान! तोहार ई नागा वाला रूप?'\nरामबदन गिड़गिड़ाइल 'पंडित जी इज्जत बचाईं. राउर उपकार हम ता जिनिगी ना भूलाइब.'\nपंडित जी के अउरी अचरज भइल, - 'काहे, का भइल जजमान? तोहार ई नंगेसरी रूप? हम कुछ समझलीं ना.'\nरामबदन फेर गिड़गिड़ाइल - 'रमभरोसवा हमरा पाछा पड़ल बा. ऊ हमरा के झूठो बदनाम कइल चाहत बा. रउवा हमरा पर रहम करीं, हमरा के बचा लिहीं. राउर बड़ा कृपा होखी.'\nई सब सुनि के पंडित जी अउरी चकरियइलें. उनुका कुछ समझ में ना आइल. ऊ कहलें - 'बाकिर जजमान! ई पुरबारी टोला में चोर चोर के हल्ला कइसन हो रहल बा?'\nरामबदन के जइसे कठेया मारि दिहलस. ओकर बोलती बन्द हो गइल. तब पंडित जी फिर पूछलें - 'का जजमान! दाल में कुछ काला बा का?'\n'ना पंडित जी ऊ सब बात नइखे. बाकिर बुझात बा कि रामभरोसा किहाँ कवनो चोर पइसल बा!', ऊ अचकचा के बोलल.\nअबकी पंडितो जी सोच में पड़ गइलें. बाकिर, ऊ सकुचाते-सकुचात कहलें, 'तब त बड़ा मुश्किल बा, जजमान. हम राउर कवनों मदद ना करि सकीं.'\n'ना पंडित जी! अइसन मत कहीं.', रामबदन बीचे में बोललस, 'हम राउर गोड़ पड़त बानीं. हम रउवा के एक जोड़ा पियरी धोती पहिराइब, राउर मुँहो मीठ करब. रउवा नामी कर्मकाण्डी बानी. रउवा जहरो पचा सकीला, हमरा खातिर एगो छोट बात ना पचा सकीँ?'\nपंडित जी नव-छव में पड़ गइले. फिर कुछ सोचि के ऊ कहलें - 'अच्छा जजमान! हम तोहरा खातिर ई बात पचा जाइब. तू भरोसा राखऽ..'\nपंडित जी के बात से रामबदन के कुछ भरोसा भइल. ऊ आपन दूनो हाथ जोड़ि के कहलस - 'रउवा धन्य बानीं, पंडित जी. साँचो रउवा दयालू बानी. जवार के लोगबाग राउर गुणगान अइसहीं थोड़े करेला?'\nपंडित जी गदगद हो गइलें. उनुका होठन पर मुसकी खेले लागल. ऊ कहलें - 'का कहत बाड़ऽ जजमान. जजमानन के भलाई कइल त हमार धरमे बा. अरे जजमान! जिनिगी में का रखल बा? जीते जी जउन जिनिगी केहू के काम आ जाय, उहे जिनिगी सुफल बा.'\nपंडित जी के ई संजीवनी बूटी से रामबदन के रगन में फेर से नया खून दउड़े लागल. ऊ धूरि झाड़त उठि के खाड़ हो गइल. फिर ऊ पंडित जी के पांव छू के कहलस - 'काल्ह एक किलो रसगु्ल्ला आ एक जोड़ी पियरी धोती राउर चरण कमल में पहुँच जाई.'\nपंडित जी के मुँह से अपने आप निकलि गइल - 'जय हो जजमान.'\nओने रामभरोसा के मड़ई का लगे गाँव वालन के जमघट. खम्-खम् भीड़. जतना मुँह ओतना बात. केहू कहत बा, 'रामबदन के घरे से खींच के अबहीं पीटे के चाहीं.' केहू कहत बा, 'अरे ऊ अबहीँ घरे थोड़े गइल होखी? काल्ह सुबह में देखल जाई. आखिर भागि के ऊ जाई कहाँ?'\nएही बीच केहू मुखिया जी का लगे चले के सलाह दिहलस. तब तकला दोसर केहू बोल उठल - 'मुखिया जी का लगे जाके का होई? रमबदना त मुखिया जी के दलाले बा. मुखिया जी त जवाहर रोजगार योजना लेखा एहू केस के पचा जइहें, आ डकारो ना लिहें.'\nतलुक भीड़ में से एगो नवही फुसफुसाइल - 'रामबदन ई लुच्चई पहिला बेर थोड़े कइले बाड़े. ऊ कतना बेटी-बहू के इज्जत लूटलें, एकर हिसाब केकरा पाले बा? मुखिया जी ओकरा खिलाफ आज तकले का कइलें? ई केकरा से छिपल बा, कि अब मुखिया जी पर भरोसा कइल जा रहल बा?'\n'तब का कइल जाव?' - केहू सवाल करत बा.\n'थाना में चलल जाव, अउरी का कइल जाव.' केहू छूटते जवाब दे देत बा.\n'थाना में?' सवाल करे वाला के कुछ अचरज होत बा - 'थाना में दरोगा जी के सलामी देबे खातिर पइसा के दिही? रामभरोसा के लगे पइसा थोड़े होई?'\nएह सवाल के केहू जवाब ना दिहलस. बाकिर, भीड़ में अबहियो खुसुर-फुसुर हो रहल बा. गाँव के बुढ़ऊ लोगिन के एह बात के दुख बा कि गाँव में अब कइसन-कइसन घटिया चरित्र के आदमी हो गइल बाड़ें. ओने गाँव के नवहिन के गाँव के मउगई पर क्षोभ बा. ओह लोगिन के कहनाम बा कि रामबदन के पकड़ि के अबहीं खाल ना उतारल गइल, त कुछ ना भइल.\nएही बीच पंडित राम अवतार पाण्डेय जी उहवाँ आ गइलें. उनुका पर नजर पड़ते सभे के इहे बुझाइल जइसे हनुमान जी संजीवनी बूटी ले के आ गइल बाड़े. एह से उनुके मुँह पर सभे के टकटकी लागि गइल. पंडित जी पूछलें - 'का बात बा हो? का भइल बा? अतना भीड़ काहें लागल बा?'पंडित जी के कुल्हि बात बतावल गइल. तब ऊ कहलें - 'ई त बहुत खराब बा. अइसे त गाँव के बहूऽ-बेटिअन के इज्जत बचावल मुश्किल हो जाई. ना-ना, हमनी का कड़ा रूख अपनावे के चाहीं. तू लोग कुछ सोचले बाड़ऽ, का होखे के चाहीँ?'\n'अबहीं त कुछ तय नइखे भइल, पंडित बाबा!' - एगो पुरनियाँ बोलले.\nएह पर पंडित जी तपाक से कहलें - 'तय का करे के बा? हमनी का मुखिया जी का लगे चलीं जा. गाँव के हाकिम-हुक्काम त उहे नू बाड़े!'\nपंडित जी के एह सुझाव पर गाँव के नवही बिदुक गइले. बाकिर, बुढ़ऊ लोग के चलते उहो लोग के नरमाये के पड़ल आ रामभरोसा के मड़ई का लगे के कुल्हि भीड़ मुखिया जी के दरवाजा का ओरि लड़िया गइल.\nरात के ममिला बा. मुखिया जी शयन कक्ष में बाड़े. उनुका के खबर दिहल गइल. बाकिर, उनुका बाहर निकलले में कोई एक घंटा समय लागल. आखिर, ऊ आँख मलत बाहर निकललें. ओही घड़ी मुर्गा बाँग दिहलस. पंडित जी उनुका के सब वृतान्त सुनावत कहलें - 'रामस्वरूप बाबू! रउवा गाँव के हाकिम बानी. बड़ा गम्भीर ममिला बा. तनी ठीक से न्याय होखे के चाहीं.'\nमुखिया जी सारा वृतान्त सुनला का बाद बहुत दुखित भइलें. फिर ऊ रामबदन के फौरन पकड़ के ले आवे के आदेश दिहले. आदेश पावते पाँच छव गो नवहा रामबदनके पकड़ लियइले आ मुखिया जी का आगे हाजिर करि दिहलें.\nबाकिर, रामबदन के जइसे कउनों चिन्ता ना! एकदम निफिकिर. मस्त मौला लेखा. बाकिर, मुखिया जी के कहे पर ओकरा आपन बयान देबे पड़ल. ऊ कहलस - 'हम मुखिया जी के संवाद ले के काल्ह साँझि खा रामभरोसा के मड़ई गइल रहीं कि मुखिया जी के बेटी-दामाद राँची से आइल बाड़े. उनुका लोगिन के सोन के मछरी खाए के मन बा. एह से मुखिया जी तोहरा के पाँच किलो मछरी पहुँचावे के कहले हऽ. बाकिर हमार बात सुनते रामभरोसा अगिया-बैताल हो गइल. ओही झोंक में ऊ कहलस कि मुखिया-सुखिया के हम कवनो गुलाम नइखी कि फोकट में जब-तब मछरी पहुँचावत रहीं. मुखिया जी किहाँ त पहिलहीं के हमार केतना पइसा बाकी बा. आज तक एको छदामो ना दिहले.'\nअतना कहला के बाद रामबदन मुखिया जी का ओर तकलस. फेर ऊ आगे कहलस 'अतना सुनला पर हमरो खीस आ गइल आ हमहूँ राम भरोसा के भला-बुरा कहलीं. फिर ई कहत हम अपना घरे चलि गइलीं कि हमरा जे कहे के रहे से तोहरा के कहि दिहलीं. अब आगे तू जान आ मुखिया जी जानस. रामभरोसा ओही के बदला लेबे खातिर ई कुल्हि कुचक्र रचले बा.'\nरामबदन के बयान सुनि लिहला के बाद मुखिया जी रामभरोसा से पूछलें - 'रामबदन तोहरा घर में घूसल रहलें, एकर का सबूत बा?'\nरामभरोसा सबूत में रामबदन के धोती आ जूता मुखिया जी के देखावत कहलस - 'सरकार! ई धोती आ जूता रामबदने के बा.'\nमुखिया जी पुछलें, 'एकर का सबूत कि ई रामबदने के हऽ?'\nअबकी पारी रामभरोसा का बदला पंडित रामअवतार पाण्डेय जी बोलले - 'सबूत का बा, मुखिया जी! इन्हनी पर रामबदन के नाम थोड़े लिखल बा?'\nपंडित जी के बात सुन के रामभरोसा अवाक् रहि गइल. तइयो ऊ गाँव वालन का भीड़ का ओर आशा भरल नजर दउड़वलस. बाकिर, इहवाँ आवे से पहिले के कुल्हि शेर अब इहवाँ आ के काहें त सियार लेखा हो गइल बाड़े. रामभरोसा देखलस कि गाँव वालन में से केहू के निगाह काहें त जमीन छोड़ते नइखे. काश! केहू त माथ उठाके ऊपर ताकित!\nतब तकला मुखिया जी रामभरोसा से दोसर सवाल करि दिहलें - 'तोहरा अलावहूं केहू अउरी गवाह बा?\n'हं सरकार! रमरतिया बिया!' रामभरोसे झट दे कहलस.\n'रमरतिया! अरे ऊ त तोहार मेहरारूये बिया. ओकरा के त तू जे सिखइबे, उहे ऊ बोली.' मुखिया जी खँखारत आगे कहलें 'हम पूछत बानी कि तोहरा दूनो बेकत के अलावहूँ केहू गवाह बा?'\nअबकी रामभरोसा झुँझला गइल. ऊ कहलसि 'मालिक! अपना घर में केहू गवाह ले के सुतेला का? रउवो त अइसन नाहियें करत होखब?'\nरामभरोसा के अतना कहत भइल, आ मुखिया जी के पारा चढ़ गइल. फेर त ऊ अइसन पगलइलें कि छउँकि के रामभरोसा के पकड़ि लिहले आ ओकरा के झकझोरि के जमीन पर पटकि दिहलें. फिर ऊ रामभरोसा पर आपन लात-घूँसा बरसावत कहलें 'साला, तोरा बोलहूँ के सऊर नइखे?'\n'गारी मत दीं, मालिक!' रामभरोसा आपन हाथ उठा के एक बार विरोध करे के चहलस. बाकिर, मुखिया जी के लात-घूँसा के प्रहार का आगा ओकर कुछ ना चल सकल आ ऊ मूंज अस थुरात रहल.\nजउना घड़ी रामभरोसा मुखिया जी के दुआर पर से धूर झाड़त उठल, ओह घड़ी उहवाँ ओकरा अलावे केहू ना रहे. ऊ आपन माथ उठा के पुरुब का ओर तकलस. ओकरा ईहे बुझाइल कि सुरूज उगे में अबहीं बहुत देर बा.\nधनडीहा, भोजपुर 802160\nएह कहानी पर आपन प्रतिक्रिया दीं. अब ले केहू के प्रतिक्रिया नइखे मिलल. मिलल प्रतिक्रिया सम्पादन के बाद प्रकाशित कर दिहल जाई.


ऊसिनाइल परानवा – Anjoria\nJune 15, 2014 अमृतांशु कविता, साहित्य 3\nअखड़ेड़े लिहबू का जनवा हो ?\nलूकवा लूकारी लेई धावे अंगार के,\nझउंसाइल मुहंवा कुदरती सिंगार के,\nपपड़िया गइल तालवा-पोखरवा हो,\nहिरणा पियासा ऐने-ओने धावे,\nकोइली-पपिहा के जीव छछनावे,\nखदकत पसेनवा में तनवा हो,\nघामवा के आंचवा में जरि गइलें चाम हो,\nबग-फुलवरिया के मिटऽता निशान हो,\nतड़पे गोदी के नन्हकवा हो,\nआवऽ बदरवा के बरखा हो रानी,\nझम-झम अंगनवा में बरिसावऽ पानी,\nखिल जाई उजड़त चमनवा हो,\nअखड़ेड़े लिहबू का जानवा हो ?\nबिहार में ‘निरहुआ हिन्दुस्तानी’ के धूम\nजून के तपन के सार्थक आ वास्तविक चित्र के प्रस्तुति खातिर कोटिशः बधाई। भाई अमृतांशु जी, राउर कवनो जोड़ नइखे। ई दृष्टि स्पष्ट करता कि जब एगो चित्रकार आ कलमकार मिली त अइसने चमत्कार सामने आई। हार्दिक बधाई।\nraj kumar anuragi\nराउर गीत बहुत सुन्दर लागल , सहिये में जान अब उसिना रहल बा ….त्राहिमाम त्राहिमाम हो रहल बा . अच्छा रचना खातीर बधाई .\nराज कुमार अनुरागी\nसंपादक -हेलो भोजपुरी\n(राष्ट्रीय मासिक पत्रिका)\nसही में प्राण ऊबल गइल बा. एकदम सटिक गीत…..


Ashutosh Kumar Sharma's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos Ashutosh Kumar Sharma's Likes Ashutosh Kumar Sharma's Page\nRajeev Mishra "राजीव भोजपुरिया" leftacomment for Ashutosh Kumar Sharma"""भाई जी के जनम दिन के बहुत बहुत शुभकामना आ बधाई बा.."""Jul 13, 2012शशि कुमार सिंह (SHASHI) leftacomment for Ashutosh Kumar Sharma"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Jul 13, 2012Rajeev Mishra "राजीव भोजपुरिया" leftacomment for Ashutosh Kumar Sharma"प्रणाम भाई जी ,\nराउर स्वागत बा जय भोजपुरी परिवार में आईं मिलके कुछु कईल जाऊ अपना माटी, अपना गाँव औरु अपना माई भाषा खातिर........... जय भोजपुरी जीय भोजपुरी !"Feb 16, 2012जय भोजपुरी leftacomment for Ashutosh Kumar Sharma"प्रणाम ,जय भोजपुरीराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे वाला…"Jan 30, 2012संजीव सिंह leftacomment for Ashutosh Kumar SharmaJan 30, 2012Ashutosh Kumar Sharma is nowamember of JaiBhojpuri.comJan 30, 2012 Welcome Them! RSS\nBlong To Gorakhpur.\nAt 9:32pm on July 13, 2012, Rajeev Mishra "राजीव भोजपुरिया" said… ""भाई जी के जनम दिन के बहुत बहुत शुभकामना आ बधाई बा.."" At 8:19pm on July 13, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 7:06pm on February 16, 2012, Rajeev Mishra "राजीव भोजपुरिया" said… प्रणाम भाई जी ,\nराउर स्वागत बा जय भोजपुरी परिवार में आईं मिलके कुछु कईल जाऊ अपना माटी, अपना गाँव औरु अपना माई भाषा खातिर........... जय भोजपुरी जीय भोजपुरी ! At 9:45pm on January 30, 2012, जय भोजपुरी said… प्रणाम ,जय भोजपुरीराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे वाला लोगन के एक दूसरा से जोड़ी के भोजपुरी कला अउर संस्कृति के उत्थान खातिर समर्पित बा,रउवा एह परिवार में लोगन से मेल जोल बढ़ाते हुवे ,ब्लॉग अउर ,फोरम के माध्यम से एक दूसरा के बिचार के जानते हुवे भोजपुरी कला अउर संस्कृति के उपर विचार बिमर्श करते हुवे भोजपुरिया लोगन के दुःख -सुख में शामिल हो सकत बानी.ऐगो लिन्क दे रहल बनी सहायता, खातीर ऐह के पढ लेबhttp://www.jaibhojpuri.com/page/rules-1त जय भोजपुरी परिवार में आपन थोडा सा बहुमूल्य समय दे के ..आई ,भोजपुरी खातिर कुछ कइल जाव..जय भोजपुरी At 10:14am on January 30, 2012, संजीव सिंह said… No comments yet!


भोजपुरी विशेष - झारखंड में गरमाइल बा सरना धर्मकोड के मामला , Bhojpuri special sarana dharmcode in Jharkhand is matter of concern for government – News18 हिंदी\nझारखंड में सरना जनजाति प बहस एक बार फेरि तेज हो गइल बा.\nझारखंड में मुख्यमंत्री हेमंत सोरेन सरकार सरना धर्मकोड के प्रस्ताव पारित कर केंद्र सरकार के भेज देले बा. 2021 के जनगणना में आदिवासी लोगन खाती सरना धर्मकोड के प्रावधान लागू करे के मांग वाला इस मसला अब केंद्र के पाला में चलि गइल बा. बाकी बीजेपी के सामने एकरा के लेके अलग दिक्कत बा.\nLast Updated : December 02, 2020, 13:26 IST\nवर्ष 2021 जनगणना के साल बा. एह मौका प झारखंड में सरना धर्मकोड के मामला गरम हो गइल बा. हालांकि ओहिजा के हेमंत सोरेन सरकार सरना धर्मकोड के प्रस्ताव पारित कर केंद्र सरकार के भेज देले बा. ओकरा में केंद्र सरकार से मांग कइल गइल बा कि 2021 के जनगणना में आदिवासी लोगन खाती सरना धर्मकोड के प्रावधान लागू कइल जाए. अभी तक ऊ लोग के गिनती हिन्दू धर्म में होत रहल बा. 2011 के जनगणना के मोताबिक झारखंड में आदिवासी लोगन के आबादी राज्य के कुल जनसंख्या के 26.2 प्रतिशत रहे. ओकरा में3प्रतिशत ईसाई रहलन. धर्म के लिहाज से देखल जाए त ओहिजा के आदिवासी तीन हिस्सा में बंटल बाड़ें. एक हिस्सा ईसाई हो गइल बा. एक हिस्सा हिंदू धर्म के माने वाला बा. लेकिन ओकर सबसे बड़ हिस्सा सरना धर्म के अनुआई बा. ऊ लोग आपन अलगा पहचान खाती बहुत पहिले से सरना धर्म कोड के मांग कर रहल बाड़ें. एकरा खाती आजादी के समय से कई बार आंदोलन हो चुकल बा.\nये भी पढ़ें : भोजपुरी विशेष - जलुआ : मेहररुई दरबार के एगो जियतार स्वांग परिपाटी\nजनगणना में छौ ठो धर्मकोड\nअभी जनगणना में छौ ठो धर्मकोड बा. जवन हिंदू, मुसलमान, ईसाई, सिख, बौध आ जैन लोगन खाती बा. सातवां अन्य बा जेकरा में ई छौ धर्म के अलावा कौनो धर्म माने वाला लोग गिनाए लन. सरना धर्म माने वाला आदिवासी लोग अभी तक अन्य में दर्ज होत रहल बाड़ें. उनका खाती कौनो अलगा कोड ना रहे. ऊ लोग सातवां अंक आपन धर्मकोड खाती चाहत बाड़ें. एकरे प्रस्ताव देल गइल बा. अब राज्य सरकार के प्रस्ताव प केंद्र सरकार के निर्णय लेवे के बा.\nसोरेन के सीएम बनला के बाद मुद्दा फेर तेज भइल\n2019 में जब झारखंड में हेमंत सोरेन के सरकार बनल त नागरिकता आ धर्म पर देशव्यापी बहस चलत रहे. साथे-साथ 2021 के जनगणना की तैयारी भी शुरू हो गइल रहे. 2014 से 2019 तक एनडीए के सरकार रहे जेकरा में रघुवर दास मुख्यमंत्री रहलन. उहां के झारखंड के पहिला गैर आदिवासी मुख्यमंत्री रहीं. 2019 के चुनाव में पांच साल बाद महागठबंधन के जीत भइल आ आदिवासी नेता हेमंत सोरेन मुख्यमंत्री बन गइलें, उनका मुख्यमंत्री बनला के बाद सरना कोड का मामला एकबार फिर जोर-शोर से उठल रहे.\nअलग पहचान के चाह\nसरना एक ठो प्रकृति आधारित धर्म हवे. झारखंड के आदिवासी समाज आदिमे युग से एकरा मानत रहल बा. हालांकि एकर कौनो लिखित धर्मशास्त्र या विधि-विधान नइखे. एकर नियम-कानून एक पीढ़ी से दोसरा पीढ़ी तक मुहांमुहीं चलत रहल बा. एकर वाहक पाहन मने आदिवासी पुजारी रहल बाड़न. हर गांव के आपन पाहन होए लन. सरना धर्म के माने वालन के संख्या 60 लाख से जादा होए के दावा कइल जाए ला. असल संख्या का बा ई 2021 के जनगणना के बादे पता चली. सरना धर्म के माने वाला लोगन के सबसे बड़ देवता सूरज बाड़न. जिनका के ऊ लोग मरांग बुरू कहे लन. एकरा अलावा भी कई ठो देवी-देवता बाड़ें जे जंगल पहाड़ से लेके गांव स्तर तक के होखे लन. हर आदिवासी गांव के बाहर कौनो पेड़ के नीचे उनकर स्थान होला. ओहिजा एक ठो पत्थर के रूप में उनका के राखल रहे ला. सरना धर्म के माने वाला लोग आपन अलग पहचान चाहे लन. आजादी के पहिलहीं से एकर मांग के लेके संघर्ष कर रहन बाड़ें. उनकर कहनाम बा कि जवन आदिवासी ईसाई धर्म स्वीकार कर चुकल बाड़न ऊ जनगणना के समय धर्म के कॉलम में ईसाई लिखे लन. बकी सरना माने वाला लोग जब सरना लिखे लन त हिंदू चाहे अन्य के खाता में गिनाए लन. तकलीफ के बात इहो बा कि जवन आदिवासी ईसाई बन चुकल बाड़ें सरकार के खाता में उनकरो के अनुसूचित जनजाति मानल जाला आ एकर लाभ देल जाला. सरना धर्म के माने वाला लोग अपना के हिंदू धर्म के नजदीक समझे लन लेकिन हिंदू ना माने लन. उनकर रीति-रिवाज, खान-पान, पर्व त्योहार, पूजा-पाठ के तौर तरीका एकदमे अलगा बा. 2011 के जनगणना के समय भी सरना कोड को शामिल करने की मांग उठल रहे. ओ घड़ी सरकार निर्देश देले रहे कि छौ धर्म के अलावा जे कोई अउर धर्म मानत बा ऊ बिना कोड नंबर के धर्म के नाम लिख देवे. ओह जनगणना में करीब 42 लाख लोग सरना धर्म लिखले रहलन. जवन अन्य के खाते में चल गइल रहे.\n1951 में जब आजादी के बाद भारत के पहलका जनगणना भइल रहे तब आदिवासी खाती धर्म के कॉलम में नउआं नंबर प ट्राइब उपलब्ध रहे. लेकिन बाद में ओकरा हटा देल गइल. अब आदिवासी लोगन के कहनाम बा कि ई प्रावधान हटा देला से आदिवासी के गिनती अलग-अलग धर्म में होखे लागल जेकरा चलते उनकर समुदाय के बहुते नुकसान भइल बा. पिछला चुनाव में झारखंड विकास मोर्चा आपन चुनाव घोषणापत्र में सरना कोड को शामिल कइले रहे.\nभाजपा के दिक्कत\nआदिवासी लोगन के पारंपरिक पंचायत राजी पड़हा सरना प्रार्थना सभा के धर्मगुरु बंधन तिग्गा आपन स्तर पर सरना धर्म के माने वालन के गणना पहलही शुरू करा देले बाड़न. जबले रघुवर दास के मुख्यमंत्री रहन उनका से कौनो उम्मीद ना रहे लेकिन आदिवासी नेता होने के चलते हेमंत सोरेन से समर्थन के उम्मीद रहे. हेमंत जी उनका उम्मीद पर खरा उतरलन. अब निर्णय मोदी सरकार के लेवे के बा. चुनाव के समय भाजपा आदिवासी समाज के बीच हिंदुत्व के एजेंडा चलइले रहे. हालांकि विधानसभा चुनाव मे एकर कौनो खास लाभ ना मिलल. सरना और ईसाई आदिवासी के बीच झगड़ा भी करावल गइल लेकिन ऊ लोगन के बीच जादा टकराव ना हो पाइल. अब केंद्र के भाजपा सरकार सरना धर्मकोड के मांग नइखे मानत त बाद में ओकरा खाती आदिवासी समाज में हिंदुत्व के एजेंडा चलावल मुश्किल हो जाई. आ समर्थन करके एकर श्रेय लूटे के कोशिश करी त हेमंत सरकार के कार्यकाल तक सरना-आदिवासी विवाद बढ़ावे में दिक्कत होई. हालांकि भाजपा संघ के मदद से ईसाई आ सरना धर्मावलंबी के बीच के विवाद धीरे-धीरे बढ़ा सके ले. झारखंड में राष्ट्रीय स्वयंसेवक संघ वनवासी कल्याण केंद्र के बैनर तले बहुत पहिले से ईसाई विरोधी आंदोलन चलाल बा. खासतौर पर धर्म परिवर्तन ओकर मुख्य मुद्दा रहल बा. एह मुहिम के जरिए संघ मिशनरी के खिलाफ हिन्द आ सरना आदिवासी के एक मंच पर लावे में सफल रहे. धर्मकोड बन गइला के बाद ईसाई मिशनरी के खिलाफ सरना धर्मावलंबियों के इस्तेमाल में कौनो दिक्कत ना आई लेकिन सरना वालन के हिंदू जमात में खाड़ा कइल मुश्किल हो जाई. अब देखे के बा कि केंद्र के मोदी सरकार सरना धर्मकोड के प्रस्ताव के कवना रूप में लेत बा आ का फैसला करत बा.\nTags: Article in Bhojpuri, Hemant soren, Jharkhand news


टटका खबर, शुक, १९ नवम्बर – टटका खबर\nटटका खबर, शुक, १९ नवम्बर\nकुर्सी का मोह में चुप बइठ के देश के लुटात देखत रहलें\nईमानदारी खातिर जानल जाये वाला प्रधानमंत्री गठबन्हन राजनीति के शिकार हो गइलें आ चुपचाप बइठ के देश के लुटात देखत रहलें. अब प्रधानमंत्री कार्यालय के कहना बा कि उनका लगे कवनो शिकायते ना रहे जवना पर कुछ करतें. या खुदा, कत्ल करते हैं और हाथ में तलवार भी नहीं ! कांग्रेस के मानना बा कि सुप्रीम कोर्ट में मामिला के सुनवाई में शामिल सरकार के प्रतिनिधि आपन काम ठीक से ना कइलें एही से प्रधानमंत्री के फजीहत हो रहल बा. मनमोहन सिंह के दुसरकी सरकार देश के सबसे भ्रष्ट सरकारन में गिनल जाई. एह सरकार में अइसन बड़हन बड़हन घोटाला भइल कि लालूओ के लाज लागत होखी ! आ सरकार हर घोटाला के बड़का नेता के साफ बचा ले जाये में लागल बिया. चाहे ऊ कलमाडी होखसु भा अशोक चह्वाण. दोसरा तरफ घोटाला पर जाँच के माँग करत संसद ना चले देबे खातिर अब भाजपा पर हमलावर होखे जा रहल बिया कांग्रेस. ओकरा लगे येदियुरप्पा के मामिला बा जवन कि अपना पूर्ववर्ती मुख्यमंत्रियन के देखा देखी जमीन आवंटन के घोटाला कर दिहलें. बाकिर ई कवनो बचाव ना हऽ. भाजपा के चाहीं कि येदियुरप्पा के हटा के कांग्रेस के मुँह बन्द कर देव.\nबिहार चुनाव के प्रचार थमकल\nबिहार विधानसभा चुनाव के आखिरी दौर के मतदान काल्हु होखे वाला बा एहसे काल्हु साँझ से प्रचार बन्द हो गइल. अब हर पार्टी के नेता कुछ दिन आराम कर के फेर रणनीति बनावे में जुटीहें. २६ तारीख के मतगणना होखे वाला बा आ ओह दिन मालूम हो जाई कि बिहार हारल कि जीत गइल. अगर जातिवाद, संप्रदायवाद ना चलल त बिहार जीत गइल आ अगर चल गइल त बिहार हार जाई. फेर बिहार के बचावल मुश्किल हो जाई.\nजौनपुर में जहरीली शराब पियला से दू जने मरले\nजौनपुर जिला के बकसा थाना इलाका के फतेहगंज बाजार में काल्हु सँझिया एगो सरकारी ठेका के शराब पियला से दू लोग के मौत हो गइल बा आ एक आदमी अस्पताल में भरती करावल गइल बा. जौनपुर के जिलाधिकारी मामिला के जाँच के आदेश दे दिहले बाड़े, दूकान के सील कर दिहल बा, आ लाइसेंसी के हिरासत में ले लिहल गइल बा.\nसड़क दुर्घटना में सोरह लोग के मौत\nबस्ती जिला के रुधौली थाना के दसिया चौराहा का निकट काल्हु फजीरे एगो बारात ले जा रहल जीप का पलटला से सात जने के मौत हो गइल आ चार जने गम्हीराह घवाहिल हो गइलें. जीप एगो ट्रक से टकरा गइल रहे. बरात जौनपुर के नगरा थाना के रहुवे. जौनपुर में दू गो अलग अलग दुर्घटना में तीन बच्चन के मौत हो गइल. बलिया में जीप पलटला से तीन लोग के मौत हो गइल आ एगारह जने घवाहिल हो गइलें. परसों सँझिया बरेली के फतेहगंज में दू गो मोटरसाइकिल के टक्कर में तीन जने के मौत हो गइल.\nघर से भागल लड़की पकड़ाइल\nआजु दुपहरिया बलिया के सहतवार से भागल एगो लड़की अपना प्रेमी का गलती से पकड़ में आ गइल. ओकरा के बलिया के एगो नर्सिंग होम में बोलवले रहे ऊ बाकिर लड़की गलती से दोसरा नर्सिंग होम चहुँप गइल. ओहिजा जब पुछताछ कइलस त नर्सिंग होम के कर्मचारियन के संदेह हो गइल. त ओकरा के रोक लिहलें. बहुत पुछला पर ऊ अपना घर के मोबाइल नम्बर दिहलसि त ओह मोबाइल नम्बर पर खबर कर के ओकरा घरवालन के बोलावल गइल. त ऊ आ के ले गइलें. लड़की घर से रुपया गहना ले के भागल रहुवे.\nमारीशस के राष्ट्रपति के बिहार यात्रा\nकाल्हु बिहार दौरा पर आइल मारीशस के राष्ट्रपति अनिरुद्ध जगन्नाथ काल्हु पटना के कई जगहा गइलन. खुदाबख्श लाइब्रेरी आ पटना संग्रहालय ओह में शामिल रहे. बाद में चेम्बर आफ कामर्स में व्यवसायियन के संबोधित करत कहलन कि सुन के निमन लागेला कि भारत आ चीन अब महाशक्ति बनीहें. भारत आ मारीशस के साझा संस्कृति के चरचा करत कहलें कि जबले मारीशस के अस्तित्व रही तबले ओहिजा हिन्दू धर्म आ संस्कृति जिन्दा रही.\nनरेन्द्र मोदी के महान आ कुशल नेता बतवली लता जी\nलता मंगेशकर ट्विटर पर ट्विट कइले बाड़ी कि नरेन्द्र मोदी बहुते महान आ कुशल नेता हउवें. उनका हाथ से मिलल “ताना रिरि” पुरस्कार पा के बहुते खुश बाड़ी लता मंगेशकर. ताना आ रिरि दू गो बहिन रहली आ दुनु महान गायिका रहली जा. कहल जाला कि एक बेर राग मल्हार गा के तानसेन के जान बचवले रहे ऊ लोग. ताना आ रिरि विद्यानगर के रहली जहाँ के नरेन्द्रो मोदी हउवें. अब एकरा बाद सेकुलर लोग उनकर आलोचना करे लागे त अचरज ना. अमिताभ बच्चन जब गुजरात के पर्यटन बढ़ावे खातिर ओकर ब्रांड अम्बेसडर बनलन त उनको खूब आलोचना भइल रहे.\nटटका खबर, अतवार, २१ नवम्बर


हमार वचन के संगीतमय शुरुआत – Anjoria\nहालही में मुंबई के गोरेगाँव पश्चिम में साउण्ड एण्ड विजन स्टूडियो में संगीत निर्देशक अभिजीत झा के निर्देशन में गाना रिकार्ड करवा के भोजपुरी फिल्म “हमार वचन” के संगीतमय शूरुआत करावल गइल. फिल्म में आठ गो गाना बाड़ी सँ जवना के अनुराधा सिंह, अनुप्रिया, धनंजय कुमार आजाद, नीलेश अकेला, गुलाब यादव, आ खुद अभीजीत जा गवले बाड़े. फिल्म के निर्देशन आ संपादन पप्पू शर्मा के बा. मुख्य कलाकारन में अनिकेत, सौम्या राजपूत, राकेश आर पाण्डेय, मोनिका, मधुरिमा शर्मा, फरहा नाज, सपना पाण्डेय वगैरह के नाम शामिल बा. बीस दिन के शूटिंग २ मार्च से मुंबई आ गुजरात में करावल जाई.


अनारा गुप्ता | Anjoria's Weblog\nTag Archives: अनारा गुप्ता\nअनारा गुप्ता आ राजीव दिनकर के “ज्वाला’\nसिनेमा भोजपुरी के जानल मानल अदाकारा अनारा गुप्ता आ चर्चित अभिनेता राजीव दिनकर अब युवा फिल्मकार जितेन्द्र कुमार गुप्ता के फिल्म “ज्वाला” में नजर अइहें. एह एक्शन भरल फिल्म के निर्देशक हउवें मंजल निर्देशक इकबाल बख़्श जिनकर फिल्म “हम हई मुन्ना भईया’ सफलता के एगो नया रिकार्ड बनवले रहुवे.\n“ज्वाला’ के दिलछुआ गीत लिखले बाड़न संतोष पुरी आ संगीत हवे आबिद जमाल के. कहानी लेखक रमेश मिश्रा, नृत्य निर्देशक दिलीप मिस्त्री, एक्शन मास्टर शकील शेख आ कला निर्देशक हउवें रवि कोडके. अनारा गुप्ता के कहना बा कि “ज्वाला” उनुका ला एगो चैलेंज बावे. निर्माता जितेन्द्र कुमार गुप्ता इकबाल बख़्श के निर्देशित फिल्म “हम हई मुन्ना भईया’ देखले रहुवन आ एह कमाल के निर्देशक के एह फिल्म के जिम्मेदारी दिहलन. राजीव दिनकर के कहना बा कि एह फिल्म से इकबाल बख्श के निर्देशन में काम करे के उनुकर साध पूरा हो गइल.\nएह फिल्म का कलाकारन में अनारा गुप्ता, राजीव दिनकर, बृजेश त्रिपाठी, गोपाल राय, अयाज खान, राहुल दायमा, शिवम, मनोज टाइगर, सिकन्दर खान, उस्मान गनी अउर अवधेश मिश्रा के मुख्य भूमिका बा.\nएकर सगरी गाना रिकार्ड करावल जा चुकल बा आ फिल्म अब जल्दिये सेट पर जाई.\n(शशिकांत सिंह रंजन सिन्हा के रपट से.)\nकलाकार, फिल्म में प्रकाशित किया गया | Tagged अनारा गुप्ता, ज्वाला, राजीव दिनकर\t| Leaveareply\nPosted on जुलाई 23, 2011 by Anjoria\nभोजपुरी सिनेमा के इतिहास में पहली बेर कवनो फिल्म के प्रमोट करे ला एगो प्रमोशनल सांग फिल्मावल गइल भोजपुरी फिल्म कजरा मोहब्बत वाला खातिर. आ ई आयटम फिल्मावल गइल हॉट एण्ड हीट गर्ल अनारा गुप्ता का ऊपर. निर्माता हरीश जायसवाल, प्रमोद शास्त्री आ धर्मेन्द्र सिंह के एह फिल्म के श्रीधर शेट्टी कइले बाड़न.\nभोजपुरी सुपर स्टार विनय आनंद, प्रतिभा पांडे, धीरज पंडित आ लवी रोहतगी के मुख्य भूमिका वाली एह फिल्म के प्रमोशनल सांग का बारे में निर्देशक श्रीधर शेट्टी के कहना रहल कि ऊ अनारा गुप्ता के बतौर नायिका लिहल चाहत रहले बाकिर डेट्स के दिक्कत रहल. से अब एह प्रोमोशनल सांग का सहारे अनारा गुप्ता के फिल्म से जोड़ल जा रहल बा. पिछला दिने एह गाना के शूटिंग खातिर भारी तामझाम वाला इंतजाम कइल गइल. अनारा गुप्ता के कहना बा कि एहसे एगो नया ट्रेंड शुरु होखी आ अब हिंदी का तर्ज पर भोजपुरीओ में प्रमोशनल आयटम नंबर नामी अभिनेत्रियन का साथे शुरु होखी.\nकलाकार में प्रकाशित किया गया | Tagged अनारा गुप्ता\t| 1 Reply\nकलाकार, फिल्म में प्रकाशित किया गया | Tagged अनारा गुप्ता, राम लखन\t| Leaveareply\nअग्निकुण्ड में अनारा के स्टंट सीन\nPosted on अप्रैल 13, 2011 by Anjoria\nतीन भाषा में बनत भोजपुरी, तमिल, छत्तीसगढ़ी फिल्म “अग्निकुण्ड” में चर्चित नायिका अनारा गुप्ता के जबरदस्त एक्शन सीन देखे के मिले जा रहल बा जवना खातिर अनारा आजुकाल्हु स्टट सीखे में लागल बाड़ी. एह फिल्म के निर्देशन करत बाड़े इकबाल बख्श आ नायक हउवें एक्शन स्टार सुशील सिंह. सुशील सिंह आ अनारा गुप्ता के जोड़ी एकरा पहिले “हम हईं मुन्ना भईया” में आ चुकल बा आ “रामलखन” अउर “अग्निकुण्ड” में आवे जा रहल बा. एह फिल्म में अनारा गुप्ता के जैकी स्टाइल एक्शन, तलवारबाजी आ फाईट देखे के मिलल जवना खातिर अनारा बहुते उत्साह से एक्शन सीखत बाड़ी. उनुका उमेद बा कि फिल्म तीनो भाषा में सुपर डुपर हिट रही.\nकलाकार, फिल्म में प्रकाशित किया गया | Tagged अग्निकुण्ड, अनारा गुप्ता, सुशील सिंह\t| Leaveareply\nPosted on फ़रवरी 9, 2011 by Anjoria\nअभिनेत्री अनारा गुप्ता भोजपुरी फिल्म “राम लखन” में माधुरी दीक्षित जइसन भूमिका में नजर आवे वाली बाड़ी. इकबाल बख्श के निर्देशन में राज कुमार दायमा के बनावल एह फिल्म में अनारा गुप्ता के भूमिका के बसंती वाला लुक दिहल गइल बा. फिल्म “राम लखन” के लखन बानल बाड़े जानल पहिचानल अभिनेता सुशील सिंह जबकि राम का भूमिका में नवोदित अभिनेता सोम यादव बाड़े. अनारा गुप्ता फिल्म के कई सीन में बीड़ी पियत लउकिहें शायद कहल चाहत बाड़ी “जिगर में बड़ी आग है, बीड़ी जला ले पिया”. फिल्म में अनारा गुप्ता के मदमस्त डांसो बा. अपना “आल टाइम फेवरिट” अभिनेत्री माधुरी दीक्षित जइसन रोल पा के अनारा बहुते खुश बाड़ी. फिल्म के नागेश मिश्रा प्रस्तुत कर रहल बाड़न. गीत विनय बिहारी प्यारेलाल यादव कवि, आ संतोष पुरी के लिखल बा जबकि संगीत संयोजन आबिद जमाल के बा. नृत्य निर्देशक दिलीप मिस्त्री आ कैमरा मैन अरुप हाजरा हउवें.\nकलाकार, फिल्म में प्रकाशित किया गया | Tagged अनारा गुप्ता, माधुरी दीक्षित, रामलखन\t| Leaveareply\nभोजपुरी सिनेमा के सुपर स्टार रविकिशन के प्रशँसक अब एकही फिल्म में रवि किशन के कई गो रुप देखे जा रहल बाड़े. भोजपुरी फिल्म “रामपुर के लक्ष्मण” में रवि किशन एगो गँवई जवान, एगो नेवी आफिसर, त एगो जेन्टल मैन, ना जाने कतना रुप में नजर आवे वाला बाड़े. आ एह फिल्म में उनकर नायिको दू तीन गो ना पूरे पाँच गो बाड़ी. अक्षरा सिंह, संगीता तिवारी, गुंजन पंत, दिव्या द्विवेदी, आ अनारा गुप्ता सबही बा एह फिल्म में. कहल जात बा कि “रामपुर के लक्ष्मण एगो सस्पेंस थ्रिलर ह. फिल्म २६ जनवरी के रिलीज होखे जा रहल बा. षह फिल्म के एनसी इन्टरप्राइजेज का बैनर में चंदन सिंह बनवले बाड़े आ निर्देशन अउर कहानी हैरी फर्नांडिज के बा.\nकलाकार, फिल्म में प्रकाशित किया गया | Tagged अक्षरा सिंह, अनारा गुप्ता, गुंजन पंत, दिव्या द्विवेदी, रवि किशन, रामपुर के लक्ष्मण, संगीता तिवारी\t| Leaveareply\nPosted on जनवरी 13, 2011 by Anjoria\nभोजपुरी सिनेमा के गरमागरम अभिनेत्री गुंजन पंत आ अनारा गुप्ता आजु काल्हु अपना नयका फिल्म “रामलखन” के शूटिंग में व्यस्त बा लोग. एह घरी के हाड़ कँपावे वाली जाड़ा में रातो में शूटिंग करा रहल ई दुनु अभिनेत्री का बीच में बढ़िया पटरी बइठ गइल बा. एह लोग के दोस्ती के आलम ई बा कि दुनु मिल के कबो कबो पूरा यूनिट के परेशान कर देला लोग आ बाद में खिलखिला के सगरी लोग के खीसो भुला देला लोग. “रामलखन” के निर्देशक इकबाल बख्श के कहना बा कि उनकर पूरा फिल्म यूनिट दिल लगा के काम में लागल बा आ काम करे में आनन्द आ रहल बा. इकबाल बख्श खास कर के फिल्म के नायक सुशील सिंह के बड़ाई करत कहलें कि सुशील सिंह कमाल के अभिनेता हउवन. गुंजन के फिल्म “मार देब गोली केहू ना बोली” पिछला साल के सबले बड़हन हिट फिल्मन में शामिल रहे आ एह साल उनकर कई गो फिल्मलाइन में लागल बाड़ी सँ.\nकलाकार, फिल्म में प्रकाशित किया गया | Tagged अनारा गुप्ता, इकबाल बख्श, गुंजन पंत, सुशील सिंह\t| Leaveareply\nPosted on जनवरी 4, 2011 by Anjoria\nकलाकार, फिल्म में प्रकाशित किया गया | Tagged अक्षरा सिंह, अनारा गुप्ता, गुंजन पंत, दिव्या द्विवेदी, रविकिशन, रामपुर के लक्ष्मण, संगीता तिवारी\t| Leaveareply\nPosted on जून 19, 2010 by Anjoria\nफिल्म, मनोरंजन में प्रकाशित किया गया | Tagged अनारा गुप्ता, सुशील सिंह\t| Leaveareply


लोग के रोआवत पियाज के निर्यात पर रोक – टटका खबर\nलोग के रोआवत पियाज के निर्यात पर रोक\nदाम से आसमान छुवत प्याज के निर्यात पर भारत सरकार रोक लगा दिहले बिया. ई रोक खिचड़ी ले रही आ ओकरा बाद बाजार के हालत देख के फैसला लिहल जाई. साथही प्याज के निर्यात दाम के दुगुना कर दिहले बिया जवना से कि निर्यात मुश्किल जरुर हो जाव. खुदरा बाजार में पियाज साठ से सत्तर रुपिया किलो के भाव बिका रहल बा. एह तेजी में प्याज के नजदीकी लहसूनो पाछा नइखे आ उहो दू सौ रुपिया किलो से बेसी के दर छू लिहले बा.


नोकिया2Price in India, Full Specs - 15th June 2021 | Digit\nनोकिया2Specifications\nरंग : Pewter/ Black, Pewter/ White, Copper/ Black\nउत्पाद के नाम : Nokia 2\nनोकिया2Smartphone5-इंच स्क्रीन IPS LCD के साथ आवेला, जौना के रेज़ल्यूशन 720 x 1280 पिक्सल तथा पिक्सल घनत्व 294 पर इंच बा | फोन 1.3 GHz Quad कोर प्रोसेसर से संचालित बा और एकर रैम 1 GB बा. नोकिया2Android 7.1 ओएस पे काम करेला.\nनोकिया2Smartphone November 2017 मे लॉंच भईल रहे|\nफोन Qualcomm Snapdragon 212 प्रोसेसर से संचालित बा|\nनोकिया2मे कनेक्टिविटी के तरीका बा : ,GPS,Wifi,Bluetooth,\nनोकिया2के कैमरा मे ,,Geo-tagging,Digital Zoom,Video Recording लोड बा|\nनोकिया2Price In India Starts From Rs. 4990 The best price of नोकिया2is Rs. 4990 on Flipkart, which is 25% less than the cost of नोकिया2on Tatacliq Rs.6238.This Mobile Phones is expected to be available in 8GB variant(s).


भ – Bhojpuri Dictionary\nकैरा (कैरा बैल, कैरा बैला, सोकन, सोकना, सोकना बैला) = (सं-N) 1. Reddish colour’s bull उ बैल जवने के रंग हलका लाल होखे. रामू काका अपनी कैरा के बेंचि देले बाने. Ramu uncle has sold his reddish colour’s bull. 2. कैरा, भूअरा- भूवर आँखिवाला मनई....\nContinue reading » March 23, 2011 Prabhakar Pandey भ No Comment\nभउजी (भउजाई, भवजी, भौजी) = (सं-N) भाभी (elder brother’s wife, sister-in-law) हमार भउजी बहुत भल हई. My sister-in-law (elder brother’s wife) is very kind. अबरे के मेहरारू, गाँवभरि के भउजाई.\nContinue reading » March 17, 2011 Prabhakar Pandey Uncategorized, भ No Comment\nभकुआ = confused भकुआइल = confused state of mind, सोचने की शक्ति अस्थायी रुप से कम होना जब नींद भा नशा से आदमी के सोचे के शक्ति मद्धिम हो गड़ल होखे त ओह स्थिति के भकुआइल कहल जाला. जइसे कि ऊ अतना नींद में रहे...\nContinue reading » January 8, 2011 Dictadmin प-म, भ No Comment\nभगई = loin cloth डाँड़ पर लपेटल छोट कपड़ा के टुकड़ा छोट लड़िका-लड़िकिन का गोड़ का बीच से होत चूतड़ आ डाँड़ पर लपेटल जाये वाला कपड़ा. बड़ लड़िकन के उहे कपड़ा भगई (loin cloth) कहाला आ पहलवान लोग जवन लाल कपड़ा लपेटेला तवना के...\nContinue reading » January 4, 2011 Dictadmin प-म, भ No Comment\nभठावल – to destroy, to make someone fail जब केहू दोसरा के ओकरा मकसद से विचलित कर दिहल जाव, ओकरा प्रतिष्ठा के नुकसान चहुँपावल जाव त ओह काम के भठावल कहल जाला. जइसे भठियारा अपना काम से देश समाज के भठावे में लागल रहेला.\nContinue reading » December 21, 2010 Dictadmin प-म, भ No Comment\nभठियारा = भ्रष्टाचारी =acorrupt man, the person who brews illicit liquor भठियारा ओह आदमी के कहल जाला जे भ्रष्ट होखो, भा जे शराब चुआवे क काम करत होखे. भठियरपन = the corrupt practice भठियारा वाला सुभाव भा आदत के भठियरपन कहल जाला.\nभट्ठी =afurnace भट्ठी बड़ चूल्हा के कहल जाला जहवाँ पकवान भा शराब तइयार कइल जाले. A furnace to cook or to brew liquor is called भट्ठी\nभट्ठा = Brickkiln भट्ठा एगो बड़हन भट्ठी के कहल जाला जहाँ ईंटा, नरिया वगैरह पकावल जाला. Bricks are manufactured by burning mud blocks in fire at भट्ठा\nभींजल Wet भींजल wet बाहर राखल सब सामान भींजल बा. Everything kept outside is wet. भींजावल भींजावत to wet जाड़ा में केहू के भींजावल ठीक बाति ना ह. तू उनका के भींजावत काहे बाड़ऽ? It is notagood thing to wet someone in winter....\nContinue reading » July 23, 2010 Dictadmin प-म, भ No Comment


Amit kumar singh's Page - JaiBhojpuri.com\nMalenoida, u.p.India Like0members like this\nBlog PostsDiscussionsEventsGroupsPhotosPhoto AlbumsVideos Amit kumar singh's Likes Amit kumar singh's Friends\nView All Amit kumar singh's Page\nशशि कुमार सिंह (SHASHI) leftacomment for Amit kumar singh"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Jan 17शशि कुमार सिंह (SHASHI) leftacomment for Amit kumar singh"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Jan 17, 2012Rajeev Mishra "राजीव भोजपुरिया" leftacomment for Amit kumar singh"जन्म दिवस के हार्दिक बधाई , जीवन में कामयाबी हमेशा राउर गोड़ चूमे इहे शुभ कामना बा !"Jan 17, 2011Ashutosh Ranjan leftacomment for Amit kumar singh"जन्मदिन के हार्दिक बधाई आ शुभकामना "Jan 17, 2011जय भोजपुरी leftacomment for Amit kumar singh"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"Oct 17, 2010Mantu Singh leftacomment for Amit kumar singhOct 15, 2010Pankaj Kumar Mishra and Amit kumar singh are now friendsOct 13, 2010Sachin Pandey leftacomment for Amit kumar singh"r u online now?"Oct 13, 2010Sachin Pandey leftacomment for Amit kumar singh"how r u?"Oct 13, 2010Amit kumar singh is nowamember of JaiBhojpuri.comOct 13, 2010 Welcome Them! RSS\nmai bahut hi khush mijaj hun, mujhe hasna aur hasaana bahut achhha lagta hhhhhhh\nb-coz i m bihari\nAt 11:11am on January 17, 2013, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 6:44am on January 17, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 1:34pm on January 17, 2011, Rajeev Mishra "राजीव भोजपुरिया" said… जन्म दिवस के हार्दिक बधाई , जीवन में कामयाबी हमेशा राउर गोड़ चूमे इहे शुभ कामना बा ! At 12:37am on January 17, 2011, Ashutosh Ranjan said… जन्मदिन के हार्दिक बधाई आ शुभकामना At 4:44pm on October 17, 2010, जय भोजपुरी said… प्रणाम ,जय भोजपुरी\nAt 2:27pm on October 15, 2010, Mantu Singh said… At 10:49am on October 13, 2010, Sachin Pandey said… r u online now? At 10:37am on October 13, 2010, Sachin Pandey said… how r u? No comments yet!


भोजपुरी में देश दुनिया के खबर (अतवार, 24 मई 2015) – टटका खबर\nभोजपुरी में देश दुनिया के खबर (अतवार, 24 मई 2015)\nउपराज्यपाल से अपना अधिकार के लड़ाई आगे बढ़ावत दिल्‍ली सरकार मंगल का दिने विधानसभा के विशेष सत्र बोलवले बा. दू दिन के एह सत्र में केन्द्र सरकार के ओह अधिसूचना पर चरचा होखी जवना में कहल गइल बा कि नियुक्ति, तबादला, पुलिस आ सार्वजनिक मुद्दा पर सगरी अधिकार उपराज्यपाल का लगे बा. केजरीवाल के मनसा बा कि कवनो तरह से अइसन हालात बना दीहल जाव कि उनुका सरकार के बरखास्त क के दिल्ली में राष्ट्रपति शासन लाग जाव. केजरीवाल के शासन चलावे त आवे ना बस नौटंकी के माहिर कलाकार हउवन आ मीडिया उनुका में हवा भर के उनका के अतना बड़हन बना दिहले बावे कि उहो भुला गइल बाड़न आपन असली औकात.\nकेन्‍द्रीय सूचना आयोग आ सतर्कता आयोग के प्रमुखन के बहाली का बारे में शनिचर का दिने दिल्ली में पीएम नरेन्द्र मोदी के अध्यक्षता में एगो बइठक भइल. एहमें कवनो फैसला ना हो सकल आ अब कुछ दिन बाद दोबारा बइठक होखी. एह बइठक में गृह मंत्री राजनाथ सिंह, वित्‍त मंत्री अरुण जेटली, लोकसभा में कांग्रेस पार्टी के नेता मल्‍लिकार्जुन खड़गे आ प्रधानमंत्री कार्यालय के बड़का अधिकारी मौजूद रहलें.\nआई पी एल क्रिकेट के फाइनल में आजु कोलकाता के इडेन गार्डन में चेन्नई सुपर किंग्स आ मुंबई इंडियंस के बीच मुकाबला होखी. चेन्नई टीम दू बेर आ कोलकाता टीम एक बेर फाइनल जीतले बिया.\nएआईबीए महिला जूनियर विश्व चैम्पियनशिप में भारतीय मुक्केबाज शनिचर का दिने तीन गो स्वर्ण पदक आ दू गो रजत पदक जीतलें.\nमथुरा में सोमार 25 मई के होखे वाली रैली में प्रधानमंत्री के हत्या करे के धमकी वाला एगो चिट्ठी ओहिजा के एसपी का आफिस में आइल बा. एह चिट्ठी के अइला का बाद से प्रशासन में हड़कम्प मच गइल बा आ सगरी सुरक्षा एजेन्सी अउरी सतर्क हो गइल बाड़ी सँ.\nसउदी अरब में एगो शिया मस्जिद पर फिदायिन हमला क के नाहियो त दू दर्जन शिया मुसलमानन के मार डालल गइल बा. हमला सुन्नी आतंकवादी कइले बाड़े.\nहर दिन एगो नया मुद्दा लेके उठला से मीडिया में मिलत वाहवाही से खुश राहुल गाँधी काल्हु एक रैंक-एक पेंशन के मुद्दा उठवले. मौका रहुवे कुछ रिटायर्ड सैनिकन से भेंट करे के. बाकिर कवनो मुद्दा उठावत राहुल ई ना बतावसु कि पिछला साठ बरीस से देश के सरकार चलावत उनकर आपन कांग्रेस एह बारे में कुछ काहे ना कइलसि. कवनो मीडियोवालन के अतना बेंवत नइखे कि राहुल भा सोनिया से सवाल कर सकसु. मोदी से सवाल करे भा मोदी पर सवाल उठावे में इहे मीडिया वाले हमेशा आगे रहेले.\nराजस्थान में चलत गुर्जर आंदोलन का चलते रेल यात्रियन के परेशानी बहुते बढ़ गइल बा. दिल्ली मुंबई लाइन पर सगरी गाड़ी लेट चलत बाड़ी सँ.\nडालर के दाम गिरला क चलते आ रिजर्व बैंक के कदम से देश के विदेशी मुद्रा भंडार में लगातार बढ़ोतरी होखल जात बा. पिछला 15 मई के आंकड़ा का हिसाब से भारत का लगे विदेशी मुद्रा भंडार 1.74 अरब डॉलर बढ़के 353.87 अरब डॉलर हो गइल बा.\nगायक कैलाश खेर के बीमारी का चलते गुजरात में आपन शो रद्द क केकोकिलाबेन आस्पताल में भरती होखे पड़ल बा.


मुंबई में धूम मचवली ‘जय हो जगदम्बा माई’ – Anjoria\nमुंबई में धूम मचवली ‘जय हो जगदम्बा माई’\nश्री गौरीशंकर आर्ट्स प्रा. लि. के बैनर तर बनल फिलिम ‘जय हो जगदम्बा माई’ मुंबई में खूब धूम मचवले बिया, रिलीज का बाद तिसरको हफ्ता एकर जोर बनल बा.\nएह फिलिम के निर्देशक राज वर्मा, निर्माता आ गीतकार रंजू सिन्हा, संगीतकार राज सेन आ प्रशांत, सह-निर्देशक राजा सुदर्शन सिंह, कोरिओग्राफर दिनेश बलराज आ रोशन राज, आ संकलनकर्ता डी.के.शर्मा अउर अमित हउवे.\nएहमें कुल नौ गो गाना बा जवन बहुते बढ़िया बाड़ी सँ.\nफिलिम के कलाकारन में सुदीप पाण्डेय, नाज सिन्हा, सुदेश बेरी, शांति कुमारी सिंह, राजेश सोनी, चाहत बच्चन ,रेशम कौर.डॉ.रंजू सिन्हा ,गिरीश शर्मा आ मेहमान कलाकारन में दिव्या द्विवेदी, महेश राजा, सुमित्रा देसाई अउर मयुरी के नाम बा.\nजय हो जगदम्बा माई


डा॰ हर्षवर्धन – टटका खबर\nदिल्ली के चुनाव भ्रष्टाचार बनाम सुशासन पर लडल जाई, कहले हर्षवर्धन\nनयी दिल्ली. 26 अक्तूबर (वार्ता) भाजपा. के दिल्ली मे मुख्यमंत्री पद के उम्मीदवार हर्षवर्धन कहले बाड़न कि चार दिसम्बर के होखे जात चुनाव में कांग्रेस के भ्रष्टाचार बनाम भाजपा के सुशासन पर लडल जाई. यूनीवार्ता से बतियावत हर्षवर्धन कहलन कि दिल्ली विधानसभा चुनाव मे भाजपा के मुख्य मुद्दा रही शीला सरकार के 15 साल के\nडा॰ हर्षवर्धन के दिल्ली चुनाव में आपन मुख्यमंत्री वाला चेहरा बनवलसि भाजपा\nनयी दिल्ली 23 अक्टूबर (वार्ता)दिल्ली विधानसभा चुनाव ला मुख्यमंत्री पद के उम्मीदवार ले के पिछला हफ्टा भर से अधिका समय से चलल आवत खींचतान पर विराम लगावत भाजपा बुध का दिने दिल्ली के स्वास्थ्य मंत्री रहल डा॰ हर्षवर्धन के नाम पर मुहर लगा दिहलसि. पार्टी अध्यक्ष राजनाथ सिंह के अध्यक्षता मे सबेर में केन्द्रीय संसदीय


सोनाक्षी – Anjoria\nबाप बेटी आमने सामने\nजून 17, 2011 OmPrakash Singh\nमहुआ टीवी पर देखावल जा रहल शो “के बनी करोड़पति” के आजु का शो में बाप बेटी आमने सामने होइहें. शो “के बनी करोड़पति” के एंकर बाड़न शत्रुघ्न सिन्हा आ…\nभोजपुरी चैनल महुआ टीवी ६ जून से भोजपुरी में “के बनी करोड़पति” के प्रसारण सोमार से शुक ले रोजाना रात ९ नजे से कइल करी. एह शो के एंकर रहीहें…


टटका खबर (बुध, 15 अप्रैल 2015) – टटका खबर\nटटका खबर (बुध, 15 अप्रैल 2015)\n(मंगल 14 अप्रैल के खबर)\nपटना के गाँधी मैदान में बोलावल भजापा के कार्यकर्ता समागम के संबोधित करत भाजपा अध्यक्ष अमित शाह दावा कइलन कि अबकी का चुनाव में भाजपा दू तिहाई बहुमत से जीत के सरकार बनाई. कहलन कि नीतीश आ लालू के महाबिलइला से कुछु नइखे होखे वाला. सुन्ना के सुन्ना से जोड़ला पर सुन्ने आवेला.\nभूमि अधिग्रहण के मुद्दा पर अमित शाह कहलन कि नीतीश कुमार बतावसु कि बिहार के बारह गो चीनी मिल के जमीन केकरा के दिहल गइल बा. अपना मंत्रियन आ रिश्तेदारन के जमीन के बँटले बा.\nकेन्द्रीय वित्त मंत्री अरुण जेटली के आए दिन एनडीटीवी पर दिहल जाए वाला इन्टरव्यू के सोशल मीडिया पर जम के आलोचना होखत बा. मंगल का दिने शेम आन अरूण जेटली हैशटैग हिन्दुस्तान में सबले उपर रहुवे. भाजपा समर्थकन के शिकायत बा कि हमेशा भाजपा के गरियावे वाली बरखा दत्त आ सरदेसाई पर जेटली अतना मेहरबान काहे बाड़न.\nविश्व बैंक के आकलन बा कि अगिला साल ले भारत के सकल घरेलू उत्पाद के बढ़ोतरी दर 8 फीसदी ले चहुँप जाई. बतवले बा कि मौजूदा साल में ई दर साढ़े सात फीसदी रहे के उमेद बा.\nयूपी के रामपुर में आजम खाँ का इलाका में एगो माॅल बनावे खातिर रास्ता में पड़त मकान तूड़े के नोटिस दिहल गइल बा. आपन घर-मकान बचावे खातिर ओह इलाका के अस्सी गो वालमीकि परिवार मंगल का दिने इस्लाम धर्म कबूल करे के एलान क दिहलें. अलग बाति बा कि एह बात के चरचा में आ गइला का बाद ओहिजा चहुँपल उलेमा मजहब बदलावे में शामिल होखे से मना क दिहलन. बाकिर ओह लोग के उमेद बा कि मुसलमान बन गइला का बाद ओह लोग के मकान बाच जाई.\nयूपी के सोनभद्र में कनहर परियोजना खातिर उजाड़ल परिवारन के लोग का प्रदर्शन पर काबू पावे खातिर पुलिस के लाठी चार्ज आ बाद में फायरिंग ले करे के पड़ल. एह घटना में पुलिस उपनिरीक्षकन समेत दू दर्जन लोग घवाहिल हो गइल. गोली से घवाहिल आदमी के अस्पताल में भरती करावल गइल बा.\nबलिया जिला के गड़वार इलाका में मंगल का साँझ एगो सराफा व्यवसायी के गोली मार के ओकरा से एक लाख रुपिया के गहना आ नकदी लूट लिहल गइल. कुरेजी गाँव के एह सराफा व्यवसायी के दुकान नरांव चट्टी पर बा जहाँ से दुकान बन्द क के लवटत घरी ई वारदात भइल.\nबिहार के सारण जिला के सबलपुर पछियारी पंचायत के रामपुर हसन गांव का लगे सोमार के साँझ गंगा नदी में नहात दू गो नवहियन के डूबला से मौत हो गइल रहे. दुनू के लाश मंगल का दिने नदी से निकाल लिहल गइल.\nछपरा जिला के दिघवारा थाना हेमतपुर गांव में एगो गैस एजेन्सी का गोदाम पर मंगल का दिने धावा बोल के दू लाख रुपिया लूट ले गइले सँ बदमाश. चहेटे वालन के रोके खातिर फायरिंगो कइले सँ.\nसिवान सदर अस्पताल में ड्यूटी पर तैनात महिला चिकित्सक प्रसूता के भरती क के गायब हो गइली आ प्रसूता तड़प तड़प के मर गइल. बाद में घर वाले गाँव वालन के बोला लिहले आ जम के बवाल कटले.\nसिवान जिला के दरौदा इलाका के पाण्डेयपुर से डेढ़ महीना पहिले उठावल लड़िका सोमार का रात एकमा टीसन पर मिल गइल. बतवलसि कि दू आदमी ओकरा के टीसन पर छोड़ के चल गइलें. बतवलसि कि ओकरा के हमेशा बंद क के राखत रहले सँ आ ओहिजे खाना ले आ के देत रहले सँ.\nपटना के गांधी मैदान में मंगल का दिने भइल जनसभा में बक्सर के सांसद अश्वनी चौबे के मंच पर चढ़े से पुलिस रोक दिहलसि काहे कि उनकर नाम मंच पर बइठे वालन के सूची में शामिल ना रहुवे. एह से नाराज लोग आरा में सुशील मोदी के पुतला जरावल. एह लोग के कहना रहे कि सुशील भाजपा के अपना पाकेट के पार्टी बना के राख दिहले बाड़न.\nरोहतास जिला के रतनपुरा गांव में मंगल के साँझ ठनका गिरला से एगो औरत समेत तीन आदमी के मौत हो गइल. एगो आदमी के अस्पताल मेंं भरती करा के झउँसला के इलाज करावल जात बा. अचके में आइल बरखा आन्ही से बचे खातिर ई लोग एगो पलानी में लुकाइल रहे जब ओह पर ठनका गिरल.\nबेतिया पुलिस मंगल का दिने एगो मोटरसाइकिल चोर के रंगोहाथ गिरफ्तार कर लिहलसि जब ऊ रामलखन सिह यादव महाविद्यालय से एगो हीरो मोटरसाइकिल चोरावे के कोशिश करत रहुवे. पकड़ाइल चोर मंशा टोला मुहल्ला के बतावल जात बा.


The Bollywood Couple Whose Love Story Was Not Completed Bhojpuri - Bhojpuri में पढ़ें » LyricsMINTSS\nThe Bollywood couple whose love story was not completed Bhojpuri – Bhojpuri में पढ़ें\nचलीं भारतीय फिल्मन के शुरुआत से चलल जाव. जब 1913 में पहिला भारत में बनल फिल्म ‘राजा हरिश्चंद्र’ के जनता के बीच प्रदर्शन भइल, ओकरा बाद धीरे-धीरे अउर भी कला आ ई नया विधा के शौकिया लोग एह इंडस्ट्री में आवे लागल. धीरे-धीरे फिल्म इंडस्ट्री के निर्माण होखे लागल. बंबई में स्टूडियो बने लगली सन. हालांकि कुछ फिल्म निर्माण करे वाला स्टूडियो लाहौर आ पूना (पुणे) में भी बनत रहे. शुरुआती फिल्म स्टूडियो जवन बड़ा चर्चित रहे अउरी प्रयोग करके सिनेमा बनावे खातिर जानल जाव ओकर नाम रहे ‘बॉम्बे टॉकीज’. एह से जुड़ल एगो चर्चित प्रेम कहानी बा.\nहिमांशु राय – देविका रानी\nहिमांशु राय प्रारम्भिक हिन्दी सिनेमा के अग्रज रहलें अउरी बॉम्बे टॉकीज के मालिक. रिपोर्ट बतावेला कि हिमांशु राय एगो गुप्त विवाह जर्मन लइकी से कइले रहलें. ओकरा बाद उ इंग्लैंड में एगो आर्ट गैलरी में काम करे वाला देविका रानी से बियाह कर लेहलें. देविका रबीन्द्रनाथ टैगोर के खानदान से रहली. जब उ लोग भारत आइल त कर्मा (1933) में साथे काम कइल. एकरा बाद उ 1934 में बॉम्बे टॉकीज बंबई में शुरू कर देहले आ फिल्म निर्माण करे लगलें. एकर पहिला फिल्म जवानी की हवा में देविका के हीरो नज़्म उल हसन रहलें. ओकरा बाद जीवन नैया फिल्म में भी दुनू जाना हीरो हीरोइन रहे लोग. एही फिल्म में निर्माता हिमांशु राय से बियहल देविका नज़्म उल हसन के साथे प्यार करे लगली आ फिल्म के निर्माण पूरा भइले से पहिले दुनू जाना भाग गइल लोग. कंपनी बहुत घाटा मे पड़ल अउरी हिमांशु राय टूट गइलें. उनके मेहरारू दोसरा के साथे भाग गइल रहली. बाकिर बॉम्बे टॉकीज में सहायक ध्वनि रिकॉर्डर शशिधर मुखर्जी देविका से संपर्क कइलें. काहें कि देविका उनके भाई मानस.\nएकरा बाद हिमांशु राय आपन इज्जत बचावे खातिर देविका रानी के कंपनी के सब हिसाब – किताब आ आपन मेहनताना अलग लेबे के शर्त पर घरे बोला लेहलें. नज़्म उल हसन त एह घटना के बाद गुमनामी में चल गइलें. जीवन नैया में शशिधर मुखर्जी के साला अशोक कुमार के हीरो बना दिहल गइल जे ओही बॉम्बे टॉकीज में लैब असिस्टन्ट रहलें. हिमांशु राय आ देविका रानी पति पत्नी के रूप में एके घर में रहे त लागल लोग बाकिर दुनू जाना के बीच कबो नजदीकी फेर ना आइल.\nगुरु दत्त – वहीदा रहमान\nपहिला प्रेम कहानी बा, भारतीय फिल्म जगत के सफल फिल्म अभिनेता, निर्देशक-लेखक अउरी निर्माता गुरुदत्त. गुरुदत्त फिल्म्स नाम के प्रोडक्शन कंपनी चलावे वाला गुरुदत्त अपना फिल्म सीआईडी खातिर हीरोइन खोजत रहलें. उ साउथ फिल्मन में काम करत वहीदा रहमान के देखलें आ उनके स्क्रीन टेस्ट खातिर बोलवलें. वहीदा सिलेक्ट हो गइली आ उनके हिन्दी में पहिला फिल्म मिल गइल. एही फिल्म के दौरान गुरुदत्त आ वहीदा नजदीक आइल लोग. फेर अगिला फिल्म प्यासा खातिर गुरुदत्त दिलीप कुमार के कास्टिंग के ख्याल हटा के खुदे वहीदा के ऑपोजिट काम कइलें. दुनू जाना के प्रेम कथा प्रसिद्ध होखे लागल रहे. ई बात से गुरुदत्त के पत्नी आ मशहूर गायिका गीता दत्त के दिल टूट गइल. ई जोड़ी साथ में कई गो फिल्म कइलस. फिल्म ‘कागज के फूल’ निर्देशक अभिनेता गुरुदत्त के जीवन से प्रेरित लागेला. गीता दत्त आपन तीन गो लइका लेके गुरुदत्त से बिलगा रहे लगली अब उनका सामने मेहरारू भा प्रेमिका में चुने के रहे. उ आपन परिवार के चुनले.\nवहीदा उनका जिनगी से चल गइली आ गुरुदत्त के जीवन में खालीपन आ गइल. उ शराब के लती हो गइलें. अभी 39 साल के ही रहलें जब एक दिन अपना फ्लैट में रात के शराब के नशा में खूब ढेर नींद के गोली खा लेहलें अउरी चीर निद्रा में सुत गइलें. उ कई गो फिल्म अधूरा ही छोड़ गइलें.\nराजकपूर – नरगिस\nराजकपूर अउरी नरगिस के जोड़ी अबतक के भारतीय फिल्म जगत के सबसे हिट मानल जाला. दुनू जाना में प्रेम संबंध भी लमहर चलल. राज – नरगिस एक साथे 16 गो फिल्म कइल लोग. एह जोड़ी के 10 साल के साथ रहल जे में9साल ले मधुर संबंध भी रहल. एह लोग के बीच के प्रेम संबंध के किस्सा बड़ा मशहूर रहे. राजकपूर शादीशुदा रहलें आ उ नरगिस से भी प्यार करत रहलें. नरगिस चाहस कि उ आपन परिवार छोड़ के उनका से बियाह कर लेस. बाकिर राजकपूर आपन मेहरारू बच्चा ना छोड़लें. टूटल दिल आ जीवन से निराश नरगिस के सहारा मिलल उनके मदर इंडिया फिल्म में बेटा के रोल करे वाला सुनील दत्त के. एही फिल्म में सुनील दत्त नरगिस के जान बचवलें अउरी दुनू जाना बाद में बियाह कर लिहल लोग.\nदिलीप कुमार – मधुबाला\nदिलीप कुमार आ मधुबाला के प्रेम कथा के भी बड़ा चर्चा रहल, ओ बेरा के पत्र पत्रिका में दुनू जाना के बारे में खूब छपे. दुनू जाना तराना अउरी फेर संगदिल एह दुनू सुपरहिट फिल्मन के बाद सबके पसंदीदा जोड़ी बन गइल रहे लोग. फिल्म इंडस्ट्री के लोग के इहे लागे कि दुनू जाना बियाह भी करी लोग. बाकिर9साल चलल ई रिश्ता में तब खटास आवे लागल जब मधुबाला के पिता के ओर से एह रिश्ता पर नामंजूरी रहे. दुनू जाना सुपरस्टार रहे लोग, एही से एगो अउरी जिद के भी टकराहट होखे लागल. फेर बीआर चोपड़ा के फिल्म ‘नया दौर’ के शूटिंग के दौरान मधुबाला फिल्म बीच में छोड़ देहली आ उनपर निर्माता केस कर देहलें. कोर्ट में मधुबाला के खिलाफ गवाही देबे खातिर उनके प्रेमी दिलीप कुमार चल गइलें अउरी एही जा ई दूरी जगजाहिर हो गइल. फेर बाद में दुनू जाना के दिल चकनाचूर हो गइल. बाकिर ढेर दिल टूटल मधुबाला के. उनके बाद में सम्हरलें किशोर कुमार बियाह करके. दिलीप साहब सायरा बानो से बाद में बियाह कर लेहलें.\nVadivelu affected by Omicron? – News Today | First with the news\nNakul Ghanekar (Actor) Height, Weight, Age, Affairs, Biography & More – lyricsmintss


डांस संग्राम – Anjoria\nरवि. जुलाई 3rd, 2022\nTag: डांस संग्राम\nखबर टीवी मनोरंजन\nअविनाश दूबे बनलन भोजपुरी के पहिलका डांसिंग स्टार\nमई 22, 2010 OmPrakash Singh\nमहुआ टीवी के रियलिटी शो के समापन समारोह बहुते भव्य तरीका से राँची के मोरादाबादी मैदान में शुक, २१ मई के रात में भइल जवना में लोकमत का आधार पर…\nडाँस संग्राम के ग्राण्ड फिनाले राँची में\nमई 18, 2010 OmPrakash Singh\nबालीवुड आ भोजपुरी सिनेमा के कलाकारन के जमावड़ा २१ मई का दिने मोरादाबादी मैदान में होखी जहवाँ से कार्यक्रम के लाइव प्रसारण कइल जाई. महुआ टीवी पर देखावल जा रहल…\nडांस संग्राम के फाइनलिस्ट में पटना के आनन्द इशान आ गोरखपुर के अविनाश दूबे\nमई 9, 2010 OmPrakash Singh\nभोजपुरी चैनल महुआ टीवी के रियलिटी शो डांस संग्राम में काल्हु फाइनलिस्ट प्रतिभागियन के फैसला हो गइल आ साथही तय हो गइल पश्चिम बंगाल के गौरी क्षेत्री के तीसरका जगह.…\nकेकरा बीचे होखी डाँस संग्राम के फाइनल मुकाबिला?\nमई 7, 2010 OmPrakash Singh\nभोजपुरिया परिवारन के पसन्दीदा चैनल महुआ पर प्रसारित हो रहल डाँस के रियलिटी शो डाँस संग्राम अपना पहिला डांसिंग स्टार से बस तेरह दिन का दूरी पर रह गइल बा.…\nडांस संग्राम अन्तिम दू में शामिल होखे के जंग\nअप्रैल 29, 2010 OmPrakash Singh\nभोजपुरी के पहिलका मनोरंजन चैनल महुआ टीवी पर देखावल जा रहल धारावाहिक रियलिटी शो डांस संग्राम अब अपना परिणति का तरफ बढ़ रहल बा. पिछला शनिचर का रात देखावल एपिसोड…\nहिन्दुस्तान के सात रंग आज महुआ टीवी का डांस संग्राम में\nअप्रैल 16, 2010 OmPrakash Singh\nमहुआ टीवी चैनल के लोकप्रिय रियलिटी शो डांस संग्राम में आज शनिचर का दिने हिन्दुस्तान के सात रंग देखे के मिली. देश के अलगा अलगा इलाका के नृत्य शैली के…\nडांस संग्राम में आखिरी आठ के टक्कर\nअप्रैल 15, 2010 OmPrakash Singh\nभोजपुरी के पहिलका टीवी चैनल महुआ पर चल रहल डांस संग्राम अब अपना मंजिल का तरफ तेजी से बढ़ल जा रहल बा. बहुते उतार चढ़ाव देखला का बाद अब कुल…\nडांस संग्राम में वाइल्ड कार्ड (पपलू) इंट्री\nमार्च 31, 2010 OmPrakash Singh\nभोजपुरिया दर्शकन के आपन चैनल महुआ पर चल रहल रियलिटी शो डांस संग्राम अपना पूरा शबाव पर आ गइल बा. लोकप्रियता आ गुणवत्ता दुनु में ई शो दोसरा बड़का कहल…\nकोमल आ दीपु जीतलें सरोज खान के दिल\nमार्च 25, 2010 OmPrakash Singh\nभोजपुरी चैनल महुआ पर प्रसारित हो रहल रियलिटी शो डाँस संग्राम धमाल मचवले बा. हर हफ्ता अपना प्रस्तुति से एह शो के प्रतिभागी दर्शकन के दुलरुआ बनल जात बाड़े. बाकिर…


ऐश्वर्या अरोड़ा – Anjoria\nभोजपुरी सिनेमा जगत में एगो अउर अदाकारा आइल बाड़ी. भोजपुरी के बढ़त लोकप्रियता से रोजे एगो ना एगो नया चेहरा सामने आवत बा. अब आइल बाड़ी शपथ, सावधान इंडिया, हांटेड नाईट्स, सीआईडी, दीया और बाती हम, शैतान, दुर्गा, जय जय बजरंगबली, ससुराल सिमरन का, बड़े अच्छे लगते हैं, पवित्र रिश्ता,पूरा पढ़ीं…


हामिद अंसारी के दुबारा उपराष्ट्रपति बनावल जाई – टटका खबर\nहामिद अंसारी के दुबारा उपराष्ट्रपति बनावल जाई\nयूपीए गठबन्हन का बइठकी में यूपीए के सर्वेसर्वा सोनिया गाँधी उपराष्ट्रपति पद पर हामिद अंसारी के फेर से उम्मीदवार बनावे के एलान कइली जवना से गठबन्हन के बाकी सहयोगी सहमति जतवलें. एह बइठक में तृणमूल का तरफ से मुकुल बनर्जी शामिल रहलें बाकिर ममता बनर्जी के फैसला का होखी से अबहीं पता नइखे चलल.\nएने बसपा आ सपा दुनु कांग्रेस नीत यूपीए गठबन्हन के उम्मीदवार हामिद अंसारी के समर्थन करे के एलान कर दिहलें. बिहारो से पहिले इशारा मिलल रहे कि शायद नीतीशो कुमार हामिद अंसारी के समर्थन कर दीहें बाकिर अबहीं ले मामिला साफ नइखे भइल. नीतीश संकेत दिहलें बाड़ें कि फैसला राजग गठबन्हन में लिहल जाई.


नौ मन तेल हो जाई त राधा जी नाचे लगीहें – टटका खबर\nनौ मन तेल हो जाई त राधा जी नाचे लगीहें\nबिहार के मुख्यमंत्री नीतीश कुमार के कहना बा कि एह चुनाव में अगर महागठबन्हन जीतल त देश में एगो गैर भाजपा फ्रंट बने के राह खुल जाई जवना में कांग्रेस समेत सगरी छोटका दल मिल के भाजपा के मुकाबला करे के फ्रंट बनइहें. बाकिर ई ना बतवलन कि अगर चुनाव में महागठबन्हन के बाजा बाज गइल त ओकर दोस केकरा माथे मढ़ाई.\nTags: बिहार विधानसभा चुनाव, महागठबन्हन


“इंसाफ” में पवन-कृशा धमाल मचइहे – Anjoria\nभोजपुरी सिनेमा के सुपरस्टार पवन सिंह आ नयकी सनसनी कृशा खण्डेलवाल के जोड़ी चर्चित निर्माता अभय सिन्हा के फिल्म “इंसाफ” में धमाल मचावे आ रहल बा. फिल्म में पति पत्नी के भूमिका में कइले बाड़े पवन सिंह आ कृशा खण्डेलवाल. एह जोड़ी पर बेहतरीन गाना आ सीन फिल्मावल गइल बा. निर्देशक हउवे अजय श्रीवास्तव. यशी फिल्म्स् प्रा॰ लि॰ के प्रस्तुति एह फिल्म में मनोज तिवारी, संगीता तिवारी, उर्वशी चौधरी, प्रिया पाण्डेय, रवि उज्जैन, सिद्धार्थ रॉय आ गजेन्द्र चौहान के प्रमुख भूमिका बावे. गीतकार हउवे अशोक कु॰ दीप आ विनय बिहारी. संगीत दिहले बाड़े अशोक कु॰ दीप. फिल्म दुर्गा पूजा का माहौल में रिलीज होखी.\nमहुआ टी॰वी॰ पर डांस शो “नाच नचईया धूम मचईया”\nOne thought on ““इंसाफ” में पवन-कृशा धमाल मचइहे”\nBanarasi कहते हैं:\nसितम्बर 7, 2011 को 11:21 अपराह्न पर\nThanks cine anjoriya


सम्पादकीय: अंक - 77 (26 अप्रैल 2016) - मैना: भोजपुरी साहित्य क उड़ान (Maina Bhojpuri Magazine)\nHome राजीव उपाध्याय विविध संपादकीय सम्पादकीय: अंक - 77 (26 अप्रैल 2016)\nसम्पादकीय: अंक - 77 (26 अप्रैल 2016)\nपानी कऽ बवाल\nलातूर अउरी बुँदेलखण्ड में पानी खाती हाहाकार मचल बा अउरी इहो कहल जा रहल बा ऊ दिन दूर नइखे जब सगरी भारत के इहे हाल होई। एही बीच में सरकार पर आरोप प्रत्यरोप के सिलसिला लागल बा बाकिर एह सगरी बातचीत में ओह कारन पर केहू बात करे नइखे चाहत काँहे कि ई सभ बातन में केवनो रस नइखे लउकत। जदि लातूर के इतिहास पर धेयान दिहल जाओ तऽ ई साफ लउकत बा कि लातूर अउरी आसपास कऽ मराठवाड़ा कऽ इलाका दसकन से पानी खातिर परेसान बा अउरी ई हर साल कऽ दिक्कत बा। सभसे बेसी हरान करे वाला बात ई बा कि जेवन इलाका दसकन से पानी के कमी झेल रहल बा ओह इलाका में पानी के बचावे खातिर केवनो बरिआर परियास ना भइल बलुक उलटे ना जाने केवना कारन से पानी पिये वाली ऊँख के खेती जरूर जोर पकड़ि लिहलस। जेवन समाज अपना आज अउरी काल्ह के ले के हेतना गैर जिम्मेवार हो सकेला ओह समाज में पानी भा केवनो प्राकृतिक संसाधन के कमी केवनो हरानी के बात नइखे अउरी होखहूँ के ना चाहीं। हरमेसा मानवाधिकार अउरी मानवता के नाम पर केवनो समाज के निठल्ला बना दिहल काहाँ के ठीक बा? कब्बो ना कब्बो जबावदेही तय तऽ करहीं के परी। इहे हाल बुंदेलखण्ड के बा। कुछ दसक पहिले ले पानी खाती हेतना मारि ना होत रहल एक इलाका में बाकिर आज पानी खाती गोली चलि रहल बा।\nआज जरूरी बा कि हमनी के एगो राष्ट्र के रुप में अपने आप से कुछ जरुरी सवाल पूछीं जा अउरी आपन प्राथमिकता तय करीं जा। जिनगी के एह मोड़ पर खड़ा हो के आज ले के सफर पर लवटि के एक नजर डालि लिहला के काम बा। जरूरी बा कि हमनी के बिकास के जेवन मॉडल अपनवले बानी जा ओकर गहिराह समीक्षा कऽ लिहल जाओ। एक हो सके तऽ अपनी आस-पास देखि लिहल जाओ कि का जेवन हमनी करत बानी ऊ सही में ठीक बा अउरी हमनी के आवे आली पीढ़ी खाती का छोड़ि के जाइब जा?\nकेवनो समाज के बिकास कब्बो अपना अतीत अउरी बरतमान से काटि के ना कइल जा सकेला। ओकरा भीतर हीनता के भाव बढा के ना कइल जा सकेला। बिकास करे खाती सभसे जरूरी बा कि ऊ अपना के ले के सकारात्मक सोच राखो अउरी ऊ जेवनो तरीका अपनाओ ऊ ओकरा देस-काल अउरी परिस्थिति के हिसाब से होखो।\nभारत के बिकास जतरा पर नजर डालला पर ई साफ-साफ लउकेला कि बिकास तऽ भइल बा बाकिर एकत कीमत लागल बा लोगन के भीतर अपना बारे में नकारात्मक भावन के बढावा अउरी अपना अतीत, बरतमान अउरी देस से कटाव। बिकास के एह दउड़ में प्रगतिशीलता के नाँव पर ओ हर चीझ के छोड़ि दिहल गइल बा जेवन कहीं से तनीको पारम्परिक होखे। खान-पान-पहिराव से ले के घर दुआर हर चीझ जेवन ओके ओकरा अतीत से जोड़त रहल हऽ ओ हर चीझ बिकास नांव पर खतम हो रहल बा। जब कि पुरान खान-पान-पहिराव, घर-दुआर, नदी-नाला-पोखर, खेती-बारी अउरी जिए के ढंग एह देस के भूगोल अउरी जलवायु के हिसाब से बनावल गइल रहल बाकिर बिना सोच बिचार के सभ छोड़ि दिहल गइल।\nअइसन नइखे कि पुरान चीझन के छोड़े के ना चाहीं। ई जरूरी बा कि ओअ हर चीझ के, चाहे परम्परा होखे भा गियान-विगियान होखे, बेकार हो गइला पर छोड़ि के नाया चीझन के धऽ लिहल जाओ ताकि बरतमान के चुनउतीन के ढंग से सामना कइल जा सके बाकिर पुरान के छोड़े अउरी नाया के अपनावे के बेरा ई बिचार कइल बहुत जरूरी बा कि जेवना जे छोड़ि के नवका के अपनावत बानी का ऊ एह देस, काल अउरी परिस्थिति के हिसाब से ठीक रही? इहे काम भारत ना कइलस जब ई बिकास के नवका मॉडल अपनावत रहे अउरी प्रगतिसीलता के नाँव पर कब्बो एह मॉडल के समीक्षा तक ले ना क्इलस।\nभारत मूलतः एगो गरम देस ह जेवना कम से कम9महीना ठीक-ठाक गरमी पडेला अउरी छव महीना तऽ खुब जमि के गरमी पड़ेला। तऽ ई जरूरी बा कि घर दुआर एह मुताबिक बनावल जाओ बाकिर प्रगतिसीलता के फेरा में परी का गांव, का सहर हर जगह सीसा कऽ महल खड़ा कऽ दिहल गइल अउरी ठण्डा राखे खाती पंखा, कूलर अउरी एसी लगा दिहल गइल जेवन आखिर में जलवायु अउरी मौसम खाती जहर बा। ओही तरे सादा रोटी-भात छोड़ि के ब्रेड, बर्गर अउरी पिज्जा पर जोर दियाता जबकि ई बात साफ बा कि एह देस के जलवायु के हिसाब ई ठीक नइखे। ठन्डा जगह पर ई सभ चीज सुपाच्य बाडी सऽ ना कि भारत नियर गरम देस में। एही तरे खेती-बारी के पुरान तरीका के एकदम से बदल दिहल गइल इनार-पोखरा के खतम कऽ के बोरिंग ट्यूबेल पर जोर दियाइल अउरी नतीजा ई भइल पानी नीचे भागत-भागत एतना नीचे भागि गइल कि उँहा से अब खिंचल मुश्किल हो गइल बा। जबकि विगियान ई कहत बा इनार अउरी पोखरा पानी स्तर के बना के राखे में बड़ा सहजोगी बा अउरी सायेद एही कारन पहिले हर गाँव में केतने इनार अउरी पोखरा बनवावल जाओ अ उरी इन्हनी के बनवावला अउरी बचावला के धरम के काम में गिनती होखे। फेड़-रुख ना काटे पर जोर दिहल जाओ।\nआज हमनी के ओह मोड़ खड़ा हो गइल बानी जाहाँ ई तय कइल जरूरी बा कि का ठीक बा अ उरी ठीक नइखे अउरी एकरा खाती प्रगतिसीलता के चसमा उतारि के बेवहार के समझ ले आवे के काम बा। जरूरी बा कि फेर से गाँवन में इनार-पोखरा खोनवावल जाओ, चीनी के बदले गुड़ खाइल जाओ, बैल के हर जुआठ बनवा लिहल जाओ, खेत में गोबर डालल जाओ, पाकिट के बदले घर के दूध पियल जाओ, हवादार गरमी सहे लायक घर बनवावल जाओ अउरी एसी के बन कऽ दिहल जाओ। कई दसक लागी ई करे में पर करे के परी नाही तऽ मनु के बाढि में बहे के परी। ई तय हमनी के करे के बा हमनी का चाहत बानी जा। घरे लवटला में केवनो बुराई नाही पुरान के अपनावला में हीनाई ना होला। ई बस समझ-समझ के बात बा।


केले के छिलके से ऊर्जा - डॉ. डी. बालसुब्रमण्यन, सुशील चंदानी - स्रोत


Ca Vivek Raj's Page - JaiBhojpuri.com\nBlog PostsDiscussionsEventsGroupsPhotosPhoto AlbumsVideos Ca Vivek Raj's Likes Ca Vivek Raj's Page\nशशि कुमार सिंह (SHASHI) leftacomment for Ca Vivek Raj"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\n"Sep 10, 2012Rajeev Mishra "राजीव भोजपुरिया" leftacomment for Ca Vivek Raj"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Sep 10, 2011शशि कुमार सिंह (SHASHI) leftacomment for Ca Vivek Raj"प्रणाम आ जय भोजपुरी\nजय भोजपुरी"Sep 10, 2011Rajeev Mishra "राजीव भोजपुरिया" leftacomment for Ca Vivek Raj"प्रणाम भाई जी ,राउर स्वागत बा जय भोजपुरी परिवार मेंआईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी !"Aug 18, 2011जय भोजपुरी leftacomment for Ca Vivek Raj"प्रणाम ,जय भोजपुरी\nराउर आगमन के दिल से स्वागत बा राउर विश्व के सबसे बड़ भोजपुरी के परिवार में,जय भोजपुरी परिवार सिर्फ इन्टरनेट पर लोगन के मेल मुलाकात के ही जरिया नइखे रही गइल, जय भोजपुरी परिवार भोजपुरिया और भोजपुरी के बारे में जाने के इच्छा रखे…"Aug 15, 2011Ca Vivek Raj is nowamember of JaiBhojpuri.comAug 15, 2011 Welcome Them! RSS\nAt 9:20am on September 10, 2012, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 11:55am on September 10, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 7:11am on September 10, 2011, शशि कुमार सिंह (SHASHI) said… प्रणाम आ जय भोजपुरी\nजय भोजपुरी At 12:07pm on August 18, 2011, Rajeev Mishra "राजीव भोजपुरिया" said… प्रणाम भाई जी ,राउर स्वागत बा जय भोजपुरी परिवार मेंआईं मिलके कुछु कईल जाऊ अपना माटी, अपना गाँव औरु अपना माई भाषा खातिर...........जय भोजपुरी जीय भोजपुरी ! At 9:43pm on August 15, 2011, जय भोजपुरी said… प्रणाम ,जय भोजपुरी


अपना दर्शकन के लुभावेली रीतु पांडे – Anjoria\nअपना दर्शकन के लुभावेली रीतु पांडे\nभोजपुरी सिनेमा के हास्य अभिनेत्री रीतू पांडे बहुते कड़ा संघर्ष का बाद एह मंजिल पर चहुँपल बाड़ी. अब उनकर जगहा सुरक्षित हो चुकल बा आ उनुकर कई गो फिल्म सामने आ चुकल बाड़ी सँ. आजमगढ़ के फूलपूर के रहेवाली रीतू पांडे म्यूजिक अलबम से आपन अभिनय के उड़ान शुरु कइली आ गँवे गँवे आगा बढ़त सिनेमा तक आ चहुँपली. कई गो फिल्मन में रीतू पांडे के दमदार किरदार दर्शकन के देखे के मिलल बा. रीतू पांडे भोजपुरी सिनेमा का साथ साथ टीवी सीरियल, जइसे कि “सी आई डी” आ “शक्तिमान”, आ मराठी सिनेमो में सफलता पा चुकल बाड़ी. सिनेमा में दर्शकन के हँसावल आसान ना होला बाकिर रीतू पांडे अपना हास्य अभिनय से दर्शकन के हँसावत हँसावत पेट दर्द करा देली. हालही में रिलीज फिल्म “दिल” में एगो कालेजिया लड़िकी के खूबसूरत किरदार कर के दर्शकन का दिलो दिमाग पर आपन छाप छोड़ दिहले बाड़ी.\nअभय सिन्हा के जंग\nदामाद चाहीं फोकट में के संगीत मुहुर्त


माई बाबूजी जब मम्मी आ डैडी हो गइले (बतकुच्चन 170) – Anjoria\nमाई बाबूजी जब मम्मी आ डैडी हो गइले (बतकुच्चन 170)\nमाई बाबूजी कब मम्मी डैडी हो गइल लोग केहू के पता ना लागल. बाकिर आजु टीचर के गुरू कहला पर बखेड़ा खड़ा करे के कोशिश हो रहल बा. एहसे कि ई उलटा चाल बा. कहल जाला कि आदमी के भाषा में ओकर संस्कृति लउकेला, संस्कार झलकेला. एहसे जब कवनो विजेता समाज हारल समाज के संस्कृति खतम करे के सोचेला त सबसे पहिले ओकरा भाषा के तूड़े के कोशिश कइल जाला. भारतो में भइल. आ दुख एह बात के बा कि ई कोशिश बहुत हद तक सफलो हो गइल काहे कि हमनी के सरकार कबो एह ला चिंतित ना रहल. ओकरा बस आपन सरकार बनत रहे, चलत रहे अतने के चिंता रहे. पुरनका जमाना मे कहल जात रहे कि अगर राजा के नियत में खोट आ जाव त देश में अकाल पड़ जाला. प्रजा के कष्ट झेले के पड़ेला. ई बाति आजुओ साँच बा. एहिजा के राजनेता हमेशा ई कोशिश करत रह गइले कि देश के समाज एकरस मत हो पावे. हमेशा एकरा के बाँट के राखे के कोशिश होत रह गइल. केहू के खराब मत लागो एह चिंता में वन्दे मातरम के राष्ट्रगीत ना बने दिहल गइल आ ओह गीत के राष्ट्रगीत के दर्जा दे दिहल गइल जवना के रचनाकार खुद बतवलन कि ई गीत जार्ज पंचम के बखान करे खातिर लिखल गइल रहे. सरकार बनावे चलावे का फेर में समाज के बाँट के राखल गइल. एक के दोसरा पर भारी बतावे के कोशिश के हाल ई हो गइल कि आजु देश में कुछ जगहा कुछ लोग के जियल मुहाल हो गइल बा. बात चिंता के बा बाकिर कतहूँ चिंता झलकत नइखे. कोशिश हो रहल बा कि खबर मत बन पावे ई सब खबर. आ अगर केहू साँच कहे पर आमादा हो जात बा त ओकरा के गलत ठहरावे में लाग जात बा बाकी लोग.\nबुझात रहो हमरा एहसे का? हम त बतकुच्चन करे आइल बानी बतकुच्चन कर के चल जाएब. माई बाबूजी के लोग मम्मी डैडी कहे लागल त ई भाषा के मजबूती का चलते ना भइल देखा देखी चले के भेड़चाल का चलते भइल. कहे के त कहल जाला कि भाषा मजबूत होले दोसरा भाषा के शब्द अपना लेबे से. हर भाषा में दोसरा भाषा से आइल शब्द शामिल होत रहेला. आजु दुनिया के सबले बड़ भाषा अंगरेजी के महारत हासिल बा दोसरा भाषा से आइल शब्द अपना लिहला में. हिन्दी के साहित्यकार लोग हालांकि एह बात के पसन्द ना करे आ हिन्दी में भरसक संस्कृत से आइल शब्द पर जोर दिहल जाला. बाकिर भोजपुरी में अइसन ना भइल. कारण ई रहल कि एहिजा व्याकरणाचार्य लोग के कमी रहल. भोजपुरिया समाज के लोग भर दुनिया में छितराइल बा. हर जगहा के शब्दन के अपनावे में माहिर होला ई लोग. भोजपुरी में अरबी फारसी से आइल शब्द ओतने मिली जतना अंगरेजी से आइल शब्द. एहिजा जोर सहजता पर रहल. जीभ लटपटाव ना बोले में एहसे सहज शब्द अधिका प्रचलित हो गइली सँ, संयुक्ताक्षर वाला शब्दन पर समाज के कैंची चल गइल. स्टेशन टीसन हो गइल आ मास्टर साहब माटसाहब हो गइले. गुरू गुण हो गइल आ गुरू के हमेशा गुरुजी कहिके संबोधित कइल गइल. अब गुरुजी के गुरू कहल जाव, टीचर कहल जाव, मास्टर कहल जाव भा माटसाहब का फरक पड़त बा. बस आदर होखे के चाहीं उनुका ला. माई बाप त जनम दिहलें बाकिर जीवन जिए के सलीका आ माध्यम त गुरूएजी सिखवले.\nअब आखिर में तनिका चरचा टीचरो डे के कर लिहल जाव. हमनी किहाँ गुरू पुर्णिमा के प्रचलन रहल. आ चुकचन्दा के. गणेश चतुर्थी का दिने स्कूल से लड़िकन के झुण्ड निकलत रहुवे गावत बजावत आ भर गाँव घूम घूम के चदा बटोरल जात रहुवे गुरूजी ला. चतुर्थी से चउथ बनल दिन बटोरल जात ई चंदा चुकचंदा बन गइल. चउथचंदा बिगड़ के चुकचंदा बन गइल एह पर ढेर चिंतित होखे के जरूरत अब नइखे काहे कि अब एह तरह के चंदा नइखे बटोरात. अब सीधे फीस ले लिहल जात बा तरह तरह के नाम से. गुरूजी लोग कर्मचारी बन के रहि गइल बा शिक्षा के बाजार बना देबे वाला व्यवसायियन का दुकान पर. तबहियों गुरूजी लोग के बार बार प्रणाम.\nPrevious Post: टटको में टटका खबर : 28 सितंबर 2014, अतवार\nNext Post: खबर सुन के रामचेला नर्भसा गइले


जयराम रमेश नयका गाँधी बनल चाहत बाड़न – टटका खबर\nजयराम रमेश नयका गाँधी बनल चाहत बाड़न\nहर तरह के नियम कायदा ताख पर राखत बनावल गइल आदर्श हाउसिंग सोसाइटी के ३१ मंजिला इमारत ढहावे के आदेश देबे वाला पर्यावरण मंत्री जयराम रमेश का खिलाफ ओह नाजायज बिल्डिंग में फ्लैट के मालिकान के खीस निकले लागल बा. कहत बा लोग कि जब मामिला कोर्ट में पहिले से बा त मंत्री के आदेश दिहला के जरुरत का रहे. राकांपा नेता जितेन्द्र अवाड के कहना बा कि लागत बा कि देश में एहसे बड़ कवनो भ्रष्टाचारे नइखे. रमेड नयका महात्मा गाँधी बनल चाहत बाड़न. ओह लोग के पूरा भरोसा बा कि अपना दम खम पर ऊ लोग अदालत में केस जीत जाई. शायद इहो भरोसा होखी कि एह सरकार का रहते केहू भ्रष्टाचारियन के कुछ ना बिगाड़ पाई.


कांग्रेसिया धरना दिहले – टटका खबर\nजौनपुर 21 अक्टूबर (वार्ता) उत्तर प्रदेश मे खाद्य सुरक्षा अधिनियम लागू ना कइला आ खराब कानून व्यवस्था के विरोध मे आजु जौनपुर कलेक्ट्रेट परिसर मे कांग्रेस के राष्ट्रीय प्रवक्ता आ जौनपुर नगर के विधायक नदीम जावेद, उत्तर प्रदेश कांग्रेस कमेटी के मीडिया प्रभारी सिराज मेहदी आ सांसद रहल कमला प्रसाद सिंह के नेतृत्व मे कांग्रेसी धरना प्रदर्शन कइले.\nएह मौका पर नदीम जावेद कहलन कि उत्तर प्रदेश सरकार नइखे चाहत कि गरीबन के सस्ता अनाज मिले एहीसे एहीजा अबले खाद्य सुरक्षा कानून लागू नइखे करत. साथही प्रदेश मे कानून के राज खतम हो गइल बा आ विकास के सगरी काम ठप हो गइल बा.\nधरना प्रदर्शन का बाद जिलाध्यक्ष लालजीत चौहान के मौजूदगी मे राज्यपाल के सम्बोधित एगो ज्ञापन जिलाधिकारी के माध्यम से दीहल गइल.\nTags: कांग्रेस, खाद्य सुरक्षा कानून, जौनपुर